text:
31 maggio 2009
Serade a Leggermente
O soi a pene tornât cjase di Leggermente, li che o ai stât a lei un tocut di "De senectute" di pre Toni.
Une biele serade, che e à viodût tante int a partecipâ, sedi leint sul palc sedi dome a scoltâ sentâts in sale.
Tra i tancj a jerin ancje la Ninine, il Brâf furlan e Flavia.
O amet che o jeri emozionât, ma cuant che o ai tacât a lei, la pôre si è sfantade.
Un grazie e compliments a Paolo Patui pe biele iniziative.
Une biele serade, che e à viodût tante int a partecipâ, sedi leint sul palc sedi dome a scoltâ sentâts in sale.
Tra i tancj a jerin ancje la Ninine, il Brâf furlan e Flavia.
O amet che o jeri emozionât, ma cuant che o ai tacât a lei, la pôre si è sfantade.
Un grazie e compliments a Paolo Patui pe biele iniziative.
30 maggio 2009
La gramatiche di Sandri
Juste dôs setemanis indaûr al è stât presentât il libri de gramatiche furlane (Ed. Serling).
Ve ca il video de presentazion cul intervent di Sandri Carrozzo.
Ve ca il video de presentazion cul intervent di Sandri Carrozzo.
26 maggio 2009
Setemane enigmistiche costituzionâl
Tant par mostrâ il nivel di analisi de Cort Costituzionâl te sentence n.159/2009 su la L.R.29/2007 pe tutele de lenghe furlane, us propon chest concors a premis che o cjatais tal prin coment...
Ps: un grazie al gno "ghost consulent" che mi à judât te redazion dal quiz.
Ps: un grazie al gno "ghost consulent" che mi à judât te redazion dal quiz.
25 maggio 2009
Alc&Cè
Al è jessût il gnûf Alc&cè, la riviste pai fruts. Par lei il pdf, fracait sul sît http://www.lavitacattolica.it/.
24 maggio 2009
La bussade des crôs a Zui
Come tal 2008, ancje chest an te dì de Sense o ai stât sul plan de Vincule a la bussade des crôs. E chest an o ai puartât ancje Ninine parsore Zui.
Chi une volte e jere la sede dal Vescul e chest rituâl al vûl ricuardâ il leam/dipendence tra la plêf di Sant Pieri e dutis chês altris plêfs de Cjargne.
Une cerimonie pardabon sugjestive, cussì biele e profonde che tu rivis ancje a perdonâ cui che tal mieç di tante int al continue a peteçâ e a contâsi chê dal ors, dismenteantsi di jessi prin di dut a messe e no intune sagre.
Chi une volte e jere la sede dal Vescul e chest rituâl al vûl ricuardâ il leam/dipendence tra la plêf di Sant Pieri e dutis chês altris plêfs de Cjargne.
Une cerimonie pardabon sugjestive, cussì biele e profonde che tu rivis ancje a perdonâ cui che tal mieç di tante int al continue a peteçâ e a contâsi chê dal ors, dismenteantsi di jessi prin di dut a messe e no intune sagre.
23 maggio 2009
La sentence de cort costituzionâl
Come che o vês forsit za savût, la cort costituzionâl e à dât la sentence a proposit de leç regjonâl 29/07 pe tutele de lenghe furlane.
O ai inmò di lei ducj i documents, ma mi limiti a comentâ cheste notizie cun la imagjin che al à proponût Luca.
Ma o tornarai sul argoment.
O ai inmò di lei ducj i documents, ma mi limiti a comentâ cheste notizie cun la imagjin che al à proponût Luca.
Ma o tornarai sul argoment.
21 maggio 2009
Il gnûf sît di Radio Onde Furlane
Radio Onde Furlane e à screât il so gnûf sît Internet: provait a fracâ chest link http://www.ondefurlane.eu par viodilu! e buine scolte sui 90.00 mhz o in streaming!
O aprofiti par fâi i auguris di bon lavôr a Pauli Cantarut, gnûf president de cooperative "Informazion furlane".
O aprofiti par fâi i auguris di bon lavôr a Pauli Cantarut, gnûf president de cooperative "Informazion furlane".
20 maggio 2009
Mandi Lelo Cjanton
Al è mancjât Lelo Cjanton, poete fondadôr dal grup "Risultive" (te foto, il grup tai agns 50: si pues ricognossi ancje pre Josef Marchet, il tierç di çampe a drete e dongje Lelo Cjanton).
Di simpri leât a la Filologjiche, al jere stât ancje diretôr dal setemanâl “Patrie dal Friûl” dal 48 al 53.
Chi sot o ripuarti une poesie che al veve scrit in ricuart di Chino Ermacora.
Chino di Sante Eufemie
Tor di Tarcint, sui cuei, tal mês di Avrîl,
si gjolt il blanc dai cjariesâr flurîts,
si sint il fresc dal cîl.
Biel il soreli gnûf,
e Sante Eufemie, biele, cui voi clârs
e cjale il Paradîs.
Ca sù la sô gleseute!
Co e sune la sô svelte campanele,
si jentre a scoltâ Messe,
e po dute la int
si ingrume li di fûr
che e je une piere cuntun non sculpît;
si dîs une preiere,
ma li no son vues di un sapulît,
li al è il ricuart di un cûr
che nol è muart, che al vûl
restâ daviert a vivi
par dâ inmò al Friûl, tun gnûf lusôr,
cul blanc dai cjariesârs un cjant di amôr.
Lelo Cjanton
Di simpri leât a la Filologjiche, al jere stât ancje diretôr dal setemanâl “Patrie dal Friûl” dal 48 al 53.
Chi sot o ripuarti une poesie che al veve scrit in ricuart di Chino Ermacora.
Chino di Sante Eufemie
Tor di Tarcint, sui cuei, tal mês di Avrîl,
si gjolt il blanc dai cjariesâr flurîts,
si sint il fresc dal cîl.
Biel il soreli gnûf,
e Sante Eufemie, biele, cui voi clârs
e cjale il Paradîs.
Ca sù la sô gleseute!
Co e sune la sô svelte campanele,
si jentre a scoltâ Messe,
e po dute la int
si ingrume li di fûr
che e je une piere cuntun non sculpît;
si dîs une preiere,
ma li no son vues di un sapulît,
li al è il ricuart di un cûr
che nol è muart, che al vûl
restâ daviert a vivi
par dâ inmò al Friûl, tun gnûf lusôr,
cul blanc dai cjariesârs un cjant di amôr.
Lelo Cjanton
18 maggio 2009
O ai cognossût Toni Capuozzo di persone
Lu ringrazii parcè che cognossilu e je stade une robe tant impensade e tant biele: o ai vût l'onôr di cjatâmi a cuatri voi cun Toni Capuozzo (te foto), innomenât gjornalist Mediaset, simpri une vore braurôs dal so leam cul Friûl.
Il dut al è sucedût li de ostarie "Da Pozzo", in plaçâl Cella, li che si vevin dât apontament par une sabide a buinore. O ai provât a domandâi se nus podave regalâ a noaltris da "La Patrie dal Friûl" l'editoriâl dal mês di Mai, numar dedicât al taramot: e nus à dit di sì confermantnus di jessi un nestri letôr!
“La fuarce e la fragjilitât”, cussì il titul dal editoriâl (fracait chi par leilu in anteprime), e je une riflession sul taramot, chel furlan dal 1976 e chel abrucês dai 6 di Avrîl di chest an. Tes peraulis di Capuozzo si cjatin tancj ricuarts di chel 6 di Mai in Friûl che al à segnade la storie de nestre tiere.
Inmò grazie di cûr a Toni Capuozzo!
Il dut al è sucedût li de ostarie "Da Pozzo", in plaçâl Cella, li che si vevin dât apontament par une sabide a buinore. O ai provât a domandâi se nus podave regalâ a noaltris da "La Patrie dal Friûl" l'editoriâl dal mês di Mai, numar dedicât al taramot: e nus à dit di sì confermantnus di jessi un nestri letôr!
“La fuarce e la fragjilitât”, cussì il titul dal editoriâl (fracait chi par leilu in anteprime), e je une riflession sul taramot, chel furlan dal 1976 e chel abrucês dai 6 di Avrîl di chest an. Tes peraulis di Capuozzo si cjatin tancj ricuarts di chel 6 di Mai in Friûl che al à segnade la storie de nestre tiere.
Inmò grazie di cûr a Toni Capuozzo!
17 maggio 2009
Cjaminant viers Sant Tomâs
Intune des ultimis comissions culture e je nassude la idee di fâ un program di ativitâts par fâ cognossi la realtât dai Ospidâi, o ospizis, medievâi come chel di Sant Tomâs.
Tra conferencis, cunvignis e iniziativis par cognossi il teritori, us segnali che ai 28 di Jugn, di domenie, e je organizade une cjaminade di Vençon a Sant Tomâs dilunc un troi sul Tiliment: si partirà de place de biele citadine medievâl a 6 di buinore, par rivâ dopo 8 oris a Sant Tomâs.
Ve ca il volantin cul program complet: fracait chest link.
Tra conferencis, cunvignis e iniziativis par cognossi il teritori, us segnali che ai 28 di Jugn, di domenie, e je organizade une cjaminade di Vençon a Sant Tomâs dilunc un troi sul Tiliment: si partirà de place de biele citadine medievâl a 6 di buinore, par rivâ dopo 8 oris a Sant Tomâs.
Ve ca il volantin cul program complet: fracait chest link.
16 maggio 2009
Cunvigne di toponomastiche in Branc
Vuê e je la cunvigne di Toponomastiche locâl (fracait su la imagjin par viodi la locandine), inmaneade dal Comun di Tavagnà adun cu la Societât Filologjiche Furlane e la Societât Furlane di Archeologjie e rivât cumò ae setime edizion. Aes 3 di dopomisdì in Branc tal centri civic, intitulade: “Toponomastiche e archeologjie: dâts e confronts”. Lis voris a saran coordenadis de Ninine archeofurlane.
I relatôrs e lis relazions a saran: Valter Zucchiatti: “Indizis toponomastics su la strade Cuncuardie - Ad Silanos”; Benvenuto Castellarin: “Sorevivincis langobardis te toponomastiche dal Friûl”; Giovanni Filippo Rosset: “Lis necropolis de culture paleoslave di Kottlach in Friûl tra archeologje e toponomastiche”; Franco Finco: “Considerazions su cualchi non di lûc dal Friûl” e Paola Barbierato: “La toponomastiche tant che lidrîs di cognossince pes ricercjis storichis e archeologjichis”.
Il calendari dai apontaments al è une vore siôr, cun mostris, presentazions di libris, di sîts internet, di ricercjis e cu la cunvigne stesse. Par viodi ducj i apontaments, si pues lâ sul sît dal comun di Tavagnà.
I relatôrs e lis relazions a saran: Valter Zucchiatti: “Indizis toponomastics su la strade Cuncuardie - Ad Silanos”; Benvenuto Castellarin: “Sorevivincis langobardis te toponomastiche dal Friûl”; Giovanni Filippo Rosset: “Lis necropolis de culture paleoslave di Kottlach in Friûl tra archeologje e toponomastiche”; Franco Finco: “Considerazions su cualchi non di lûc dal Friûl” e Paola Barbierato: “La toponomastiche tant che lidrîs di cognossince pes ricercjis storichis e archeologjichis”.
Il calendari dai apontaments al è une vore siôr, cun mostris, presentazions di libris, di sîts internet, di ricercjis e cu la cunvigne stesse. Par viodi ducj i apontaments, si pues lâ sul sît dal comun di Tavagnà.
15 maggio 2009
14 maggio 2009
Elezions ae Somsi
La societât operarie di Maian e à confermât il President Roberto Miani che i fâs i auguris di bon lavôr.
O aprofiti par segnalâ che al è ancje tacât il cineforum e che dopo de prime proiezion cun "Gli Ultimi", a la fin dal mês si podarà viodi "Rumore Bianco".
13 maggio 2009
Consei comunâl
Lunis che al ven, ai 18 di Mai a lis 6 e mieze di sere, al è consei comunâl. Ve chi la convocazion dal consei comunâl.
12 maggio 2009
Un gnûf libri di Sandri
Jo il furlan lu ai imparât dai miei nonos e nissun al à di vignî a insegnâmi di difûr a scrivi...
Cheste magari cussì no, e je une frase di tancj che a tachin i discors a pro dal furlan (secont lôr...) e cuintri lis regulis de lenghe scrite.
Po ben, ancje jo il furlan lu ai imparât di chei di cjase (nonos, mame, papà...), ma par colpe de scuele taliane no ai vude la pussibilitât di imparâ a lei e a scrivi la mê lenghe cuant che o jeri frut e dopo fantat. Tancj inmò vuê si scandalizin se si fevele di insegnâ il furlan a scuele, ma a mi mi àn obleât a imparâ il talian, che no jere la mê lenghe cence domandâ se la mê famee o jo o fossin dacuardi sui programs, sui timps, sui contignûts: si lu à fat e vonde... No doi judizis, ma o ripuarti i fats.
O ai scugnût spietâ di vê cuasi 30 agns par fâ i prins cors di furlan, la mê lenghe: la prime volte o ai stât a scuele di Linda Picco e subit dopo di Sandri Carrozzo, che o ringrazii. O ai imparât a scrivi la lenghe standard, cognossint la grafie uficiâl, cence dismenteâ la mê varietât che si fevele a Farle, e in buine part dal Friûl centrâl, anzit. Propit grazie a chestis lezions o ai cognossût dute la ricjece des varietâts dal Friûl, robe che prime no savevi che a fossin cussì tantis.
E Sabide ai 16 di Mai, Sandri al presente il so ultin libri che al insegne a scrivi "cors di grafie furlane", li de librarie Friuli a Udin.
O invidi ducj voaltris a lâ a la presentazion no dome par cognossi il libri, e magari ancje comprâlu, ma ancje par cognossi Sandri che al è simpri une vore brâf.
Cheste magari cussì no, e je une frase di tancj che a tachin i discors a pro dal furlan (secont lôr...) e cuintri lis regulis de lenghe scrite.
Po ben, ancje jo il furlan lu ai imparât di chei di cjase (nonos, mame, papà...), ma par colpe de scuele taliane no ai vude la pussibilitât di imparâ a lei e a scrivi la mê lenghe cuant che o jeri frut e dopo fantat. Tancj inmò vuê si scandalizin se si fevele di insegnâ il furlan a scuele, ma a mi mi àn obleât a imparâ il talian, che no jere la mê lenghe cence domandâ se la mê famee o jo o fossin dacuardi sui programs, sui timps, sui contignûts: si lu à fat e vonde... No doi judizis, ma o ripuarti i fats.
O ai scugnût spietâ di vê cuasi 30 agns par fâ i prins cors di furlan, la mê lenghe: la prime volte o ai stât a scuele di Linda Picco e subit dopo di Sandri Carrozzo, che o ringrazii. O ai imparât a scrivi la lenghe standard, cognossint la grafie uficiâl, cence dismenteâ la mê varietât che si fevele a Farle, e in buine part dal Friûl centrâl, anzit. Propit grazie a chestis lezions o ai cognossût dute la ricjece des varietâts dal Friûl, robe che prime no savevi che a fossin cussì tantis.
E Sabide ai 16 di Mai, Sandri al presente il so ultin libri che al insegne a scrivi "cors di grafie furlane", li de librarie Friuli a Udin.
O invidi ducj voaltris a lâ a la presentazion no dome par cognossi il libri, e magari ancje comprâlu, ma ancje par cognossi Sandri che al è simpri une vore brâf.
10 maggio 2009
09 maggio 2009
Sul Corriere
Us segnali chest articul dal Corriere della Sera li che si fevele di un grup di zovins che a rapresentaran sot de insegne de Universitât dal Friûl, la Italie al Imagine Cup, une competizion informatiche: fracait chi.
Jo lu segnali parcè che tra chei zovins al è ancje Marco Amato di Maian che spes mi à dât conseis tecnics di nature informatiche.
La scuadre (te foto) si clame «Pata-Track» e cun Marco Amato a son ancje Elisa Buttussi, Alessandro Verona e Ivano Zanello: ducj insiemit a àn vinçût la categorie «software design», che tra dutis e je la plui impuartante dal premi.
Tancj compliments e un grant "in bocje al lôf" pe finâl che si tignarà in Egjit.
Jo lu segnali parcè che tra chei zovins al è ancje Marco Amato di Maian che spes mi à dât conseis tecnics di nature informatiche.
La scuadre (te foto) si clame «Pata-Track» e cun Marco Amato a son ancje Elisa Buttussi, Alessandro Verona e Ivano Zanello: ducj insiemit a àn vinçût la categorie «software design», che tra dutis e je la plui impuartante dal premi.
Tancj compliments e un grant "in bocje al lôf" pe finâl che si tignarà in Egjit.
07 maggio 2009
La vôs di pre Checo Placerean
Îr o ai stât a Palaç Belgrât, sede de Provincie di Udin, a viodi la presentazion dal gnûf sît dal Istitût ladin furlan "pre Checo Placerean".
Al è propit un biel sît e in particolâr a mi mi à plasût il fat che e je stade metude adun une sezion dute dedicade al grant predi furlanist: e je une vore di robe di lei, fracait chest link!
Ma o ai ancje vût un regâl: mi è stât consegnât il file audio di une predicje di pre Checo fate a Aquilee ai 11 di Lui dal 1976 a pôcs mês dal taramot.
Un grazie di cûr al Istitût Ladin Furlan "pre Checo Placerean" par vêmi dât l'onôr di podê condividi cun ducj voaltris chest impuartant document.
O podês scoltâlu fracant chi o viodint il filmât chi sot.
Al è propit un biel sît e in particolâr a mi mi à plasût il fat che e je stade metude adun une sezion dute dedicade al grant predi furlanist: e je une vore di robe di lei, fracait chest link!
Ma o ai ancje vût un regâl: mi è stât consegnât il file audio di une predicje di pre Checo fate a Aquilee ai 11 di Lui dal 1976 a pôcs mês dal taramot.
Un grazie di cûr al Istitût Ladin Furlan "pre Checo Placerean" par vêmi dât l'onôr di podê condividi cun ducj voaltris chest impuartant document.
O podês scoltâlu fracant chi o viodint il filmât chi sot.
06 maggio 2009
A 33 agns dal Orcolat
Par slizerî il blog us met achì il link ai 3 videos che o vevi publicât, o podês cjataju chi:
Cjalde chê sere
Il rumôr dal taramot
Documentari sul taramot cun une part dedicade a Maian
Cjalde chê sere
Il rumôr dal taramot
Documentari sul taramot cun une part dedicade a Maian
05 maggio 2009
Di cjalâ fint insom
Dopo de ultim strofute, o soi inmò che o rît! =)
04 maggio 2009
Induvinait dulà
03 maggio 2009
In ocasion dal aniversari dal Taramot dai 6 di Mai
Miercus ai 6 di Mai dal 2009 a lis 17.30 a Udin li de Sale Consiliâr de Provincie di Udin a Palaç Belgrât in place dal Patriarcjât, l’Istitût Ladin Furlan “Pre Checo Placerean” al presentarà la gnove version dal sît internet de associazion www.istitutladinfurlan.it. Al event a intervignaran Pietro Fontanini, President de Provincie di Udin, William Cisilino, President dal Istitût Ladin Furlan, Lorenzo Zanon, President de ARLeF e Arnaldo Baracetti, dal Comitât pe autonomie dal Friûl. Il sît al ufrìs cuntune vieste grafiche cetant atrative une vore di informazions su lis ativitâts davueltis de associazion. Cun di plui al cjape dentri un archivi informatic dedicât a la vite e a la opare di Pre Checo Placerean (te foto) che al sarà screât intant de presentazion.
Te sere invezit a Maian a 7 e mieze di sere, partint di li dal monument di vie Rome, e sarà une cerimonie par ricuardâ lis tantis vitimis che a son stadis in chê sere: il gno paîs al à vût un numar di muarts une vore alt, secont dome a chel di Glemone. Fracait chi par discjamâ la locandine dal event.
Te sere invezit a Maian a 7 e mieze di sere, partint di li dal monument di vie Rome, e sarà une cerimonie par ricuardâ lis tantis vitimis che a son stadis in chê sere: il gno paîs al à vût un numar di muarts une vore alt, secont dome a chel di Glemone. Fracait chi par discjamâ la locandine dal event.
Iscriviti a: Post (Atom)


c: text/html

text:
Taoisim
Il taoisim insiemit al confucianisim e al budisim al è une des trê religjons di maiorance de Cine e dal Estrem Orient, ancje se a diference dal budisim e je restade principalmentri in Cine e dapardut dulà che si è svilupade la culture cinese.
La peraule Tao di par se e significhe "vie, strade" ma in sens lât e pues significâ "dutrine". Par i cinês la armonie e l'ordin dal univiers a son manifestazions dal Tao, une specie di volontât divine. Secont lôr lis vicendis umanis a son une conseguence di un mût naturâl e coret di fâ ogni robe e che dut e ducj a vedin il propri puest e la proprie funzion.
Il taoisim al ve un inizi filosofic par mieç dal so fondadôr Lao-tzu, che malcontent des robis che a caraterizavin la so epoche, al cirì ricrei tornant a la nature. Il libri atribuît a Lao-tzu al puarte il non di Tao Te Ching (Libri de vite) e al è considerât il principâl test dal taoisim. La filosofie di Lao-tsu a fo ulteriormentri disvilupade di Chu ang Chou che al scrivè il libri Chuang-tzu dulà che al spieghe ancje i concets di yin e yang.
Il pinsîr taoist al è che nol à sens fâ alc par interferî intal côrs naturâl des robis. Prime o dopo dut al tornarà intal stât ledrôs. Partant a pensin che vivint in armonie cul Tao, a puedin gafâ in cualchi maniere i segrets de nature e deventâ francs dal dam fisic, des malatiis e parfin de muart. A començarin cussì a sperimentâ meditazion e pratichis dietetichis e respiradoriis che, a prossumavin e podessin ritardâ il decjadiment fisic e la muart. A nasserin cussì liendis su personis imortâls, pomis magjichis, magjie e altri. Intal II secul d.d.C. il taoisim al deventà une religjon organizade. Intal VII secul d.d.C. par contrastâ l'avançâ dal budisim, Lao-tzu al fo fat diu e i scrits taoiscj a forin metûts intun canul. Si començà o tirà sù templis, claustris e munistîrs.
Intal cors dal timp il taoisim al bastardi planc a planc intun sisteme imbombât di idolatrie e superstizion. I predis si fasevin paiâ par celebrâ i funerâi, lis fiestis e complî altris cerimoniis. Al passà cussì par deventâ une religjon fate di crodincis di spirits imortâi, infier di fûc e mieçs dius tirâts dongje di altris religjons

robotstxt: allowed

filter: keep


text:
venerdì 1 novembre 2013
Lis pignatutis di Sassuolo - Udinese, un pôc tardis
Alore, miercus di sere, intant che o fasevi lis cocis pe vilie de fieste dai Sants, o cjalavi la partide. O pûr o cjalavi la partide e intant o fasevi lis cocis... insome, me soi cjalade dute.
E alore mi va di dâ lis pignatutis.
Prin di dut... metìn in clâr che domenie stade a vin cjapât 0 ponts e a meretavin almancul 1, miercus 'nt vin cjapâts trê ma a meretavin almancul doi di mancul.
E cumò lis pignatis!
Brkic 4,5/5 pignatutis. al à cjapade une pavee e riscjât di dispicjâ Zaza, ma al à fat dôs paradis che, o scomet almancul tre chilos di nutella, Kelava nol varès mai rivât. Si clame jessi svelt, e cuant che un portîr al è alt come lui, ma al va par tiere come une bilite, invezit che come un sac di patatis, al è fuart.
Danilo 2.5/5 pignatutis.. No i doi colpe sul gôl. No le à. Ma une difese che e patìs cussì no pues jessi dal dut lontane di chel che al à il compit di regjistrâle. Podopo, cuant che si sgance (e al à cualitât) al è simpri dibant..
Domizzi 3/5 pignatutis. Al covente. Ripet.. al è come meti un tratôr a fa rally cuintri lis motos... no i sta daûr, ma a rive dulà che al à di rivâ e al è miôr no stâi masse dongje (domandâ a Schelotto par referencis).
Naldo 3/5 pignatutis.. Se chel li al à i pîts brasilians jo soi Obama, no, no il gno cjan, il president. Ma no mi pâr di vê timp di pierdi a scoltâus al telefonin. 1,5/5 pignatutis.
Gabriel Silva 3/5pignatutis. Mi è plasût, finalmentri un pôc di snait! e cun di plui de sô bande no jerin tancj fastidis.
Basta. 3/5pignatutis. Si, al à vût sfighe di ogni bande. Prime lu àn çuetât, podopo Danilo i creve lis cuestis... ma dut câs al è tornât a cori. Cjalait il rigôr, il Basta di dôs setemanis fa al sares stât doi metris indaûr e al varès fat fal lui.
Pereyra 4/5 pignatutis. Il miôr in cjamp dopo Brkic. Finalmentri al à capît di jessi bon di schiribiçâ l'om. E cuant che lu fâs e dopo la dâ, invezit di pierdile, a son fastidis... par chei altris!
Lazzari. 3/5 pignatutis. Soi une vôs fûr dal coro, lu sai. Ducj a cjacarin mâl di lui. Jo invezit o ai viodût un bon Lazzari, par la condizion fisiche, e finalmentri un Lazzari che al à capît che a chel centrocampo i vûl dât cualitât e timps. Purtrop, nol è il zuiadôr che al fasarà vinci lis partidis al Udin. I mancjin lis ideis e la capacitât di meti l'om in puarte o in fasse in verticâl. No rivi a capî parcè che l'an passât lis veve... Jo ai la mê idee, sul centri dal cjamp dal Udin... se no si cjate un "asamoah/pizarro" no si va in niò! E provâ un Zielinski, ta chel puest?
Allan 2/5 pignatutis. Nie di fa, chest an Allan al fâs fature. Lui al cor e al recupere balons come simpri, ma ju piert cuasi ducj. Forsit al stâ lavant lis scarpis cul savon, ma cence resentalis...
Di Natale. 2,5/5 pignatutis. Ae fin al à fat la sô oneste partide. Bon. Par un zuiadôr come un altri al sarès vonde. Ma no o vin un fuoriclasse. Chês da l'etât a son coionadis. un come lui al pues zuiâ di fer! il miôr de partide, par dî, lu à dât cuant che al rientrave a cjoli bale tal mieç dal cjamp e al vierzeve il zûc... no va ben. chel lavôr li al à di falu cualchidun altri. O ai cjalât, invezit, che al va pôc su lis fassis... e lui cuant che si sposte in fasse cuasi simpri al rive a fâ fur l'aversari... sùmo su, totò, met dentri doi gôi domenie, che tu tornis chel di l'an passât intune partide sole!
Muriel 1.5/5 pignatutis. Al à segnât, e alore? Daimo dai, no stin dî coionadis. Al è stât come zuiâ in 10 par dute la partide. Nol jere. Podopo chei da Sassuolo àn pensât ben di no marcjâlu e al à metude dentri une grande bale dal tucuman... ma nol baste. zuiâ in 11 al rint di plui di un gôl fat.
Bon, vonde.
Domenie?
Domenie mi plasarès viodi zuiâ muriel e merkel. Herataux tal puest di Naldo e parcè di no, un zielinski se propite no vin voie dal mago. Baste che il Guido no mi vegni fûr cuntune scuadre a une sole ponte... Ah, Totò e Muriel, se a zuin come miercus, cul inter, no viodin nancje la puarte!
Scrit di gelo stellato a lis 18:54 Etichetis: Pignatis de Udinese
Iscriviti a: Commenti sul post (Atom)


text:
L’Udin compagn de Juve e il Palermo compagn dal Udin? Almancul cul pont di domande, la partide di nossere si pues metile a paragon cun chê di domenie stade a Turin. Se là vie la Juve parone di cjase e veve tignût di plui la bale, e veve tirât plui voltis in puarte e però ae fin l’unic gol al è stât chel dal Udin, cul Palermo la scuadre di balon furlane e à fat sù par jù compagn.
Salacor la iniziative di zûc dal Udin cuintri dai sicilians e je stade miôr di chê dai juventins: tal prin timp la formazion di Colantuono e cjape un gol cuasit a frêt, ma po e masane avonde zûc e e met adn une schirie di ocasions, in maniere mancul confusionale de Juve cuintri dal Udin. Però il risultât finâl al è identic, almancul tai numars.
L’Udin al à zuiât di plui e miôr de prime zornade. Te scree in campionât dal gnûf stadi ai blancs e neris si ur domandave alc di plui e chel lu àn fat, dal imprin ae fin de partide. Nol è stât avonde, par vie des imprecisions e soredut pal fat che il Palermo si à difindût ben e no mâl, massime un Sorrentino. Cun di plui i ospits a àn cjatât il gol dopo a pene vot minûts di zûc, judâts in cualchi maniere de pocje atenzion dai difensôrs blancs e neris sei su Vazquez, che cussì al à vût timp di prontâ il so cross inte maniere miôr, che su Rigon, che al à concludût cul cjâf cence fastidis.
Di chel moment indenant la bale le a zuiade soredut la scuadre furlane, dongje dal gol in particolâr cun Thereau in dôs ocasions ator dal minût numar 18 e po cun Zapata e cun Edenilson, che però a tirin fûr bersai.
La musiche e je compagne ancje tal secont timp, sei pe pression offensive che pe scarse precision dai tîrs di Bruno Fernandes e Zapata. Tai ultis vincj minûts l’Udin al zuie in undis cuintri dîs, par vie de espulsion di Struna, e cun tre pontis, stant che Colantuono al xonte ancje Di Natale a Thereau e Zapata, che si cjatin ancjemò dongje dal gol, cence però rivâ a fâlu.
La partide si siere cuntun risultât negatîf. Tal belanç però al è puest ancje pe continuitât dal zûc, par un ciert ordin tatic e pe costruzion di azions di gol. In negatîf une cierte proviodibilitât de manovre, cualchi disatenzion di masse e pocje fortune.
Nol jere di esaltâsi la setemane stade, nol è di demoralizâsi cumò.


text:
E dopo dal cine, la leterature. Il festival european des arts performativis tes lenghis minoritariis Suns Europe al va indenant. Di usgnot ai 7 di Dicembar e je la volte di Suns Europe – Sunsûrs, la sezion dal festival dedicade a prose, poesie e teatri.
A son cinc zornadis intensis, plenis di lenghis, peraulis, ideis, libris, storiis, autôrs, viaçs, sunôrs, siums, colôrs. Apontaments a Udin ma ancje inaltrò: a Cividât (Ud), a Flambruç di Rivignan (Ud), a Cormons (Gu), a Cjasarse (Pn) e a Sant Vît dal Tiliment (Pn).
Si alternaran presentazions di libris, incuintris cui autôrs, leturis senichis, confronts poetics e trê spetacui, tacant di Gjeografiis Furlanis, in program usgnot, joibe ai 3 di Dicembar, a Udin: un recital dentri lis pagjinis e i autôrs che a àn contât il Friûl par cure di Bottega Errante, cu lis vôs di Mauro Daltin, Maurizio Mattiuzza, Stefania Carlotta Del Bianco e la musiche di Renzo Stefanutti e Susan Franzil.
Tra i spetacui al è ancje Oggi è sabato sera – Ballata per Primo Carnera (sabide ai 5 di Dicembar, Oratori dal Crist) dulà che il grup Luna e un Quarto e il poete Maurizio Mattiuzza a cjantin la vite di un grant campion, un emigrant furlan deventât il simbul di une gjenerazion. In sene ancje la sand art di Massimiliano Racozzi e Fabio Babich, cu la regjie di Stefania Carlotta Del Bianco.
Lunis ai 7 di Dicembar Suns Europe – Sunsûrs si siere a Cjasarse, cul spetacul Jo i soj (Ricordando Pasolini), di e cun Giovanna Marini. In cheste composizion par vôs che e recite e corâl, Pier Paolo Pasolini si cjate devant di se. La vôs che e recite e lei I giovani infelici, un scrit postum gjavât fûr des Lettere Luterane. La corâl e scolte, e cjante, e ferme il Letôr, e comente, ma simpri cun peraulis di Pasolini, cui viers des poesiis tant bielis par furlan de Nuova Gioventù. Un dibatiment fevelât / cjantât là che Pasolini si cjate, ancjemò une volte, cun se e cuintri di se: a cuarante agns de muart, un moderni Oratori che al celebre la complessitât e la ricjece dal pinsîr e de poesie pasoliniane.
Tra i incuintris leteraris, doman, vinars ai 4 di Dicembar (a 6 e mieze sot sere te Galarie di art Grid-o) il scritôr sloven Miha Mazzini e il so tradutôr par talian Michele Obit a presentin Il Giradischi di Tito e altris cjançons di vite: al condûs il gjornalist Andrea Ioime cu lis leturis di Alessandro Venier e il Dj set di Gerovynil. Simpri vinars, ma a tacâ di 9 e mieze di gnot alì dal Folk Club La Girada di Udin, l’event al è Suns e Peraulis ‘di a Corsica’, incuintri/conciert cun Patrizia Gattaceca par cure di Marco Stolfo e cu la partecipazion speciâl di Lino Straulino.
Sabide ai 5 di Dicembar, li de Librarie Friuli di Udin (oris 11.00) si scomence cul incuintri dal titul Furlan, lenghe di Suns. Omaç a Franco Marchetta cun Umberto Alberini, Dek Ill Ceesa e Giacomo Trevisan, cu lis leturis di Chiara Donada e cul coordenament di Walter Tomada.
Tal dopomisdì a Udin (a 5 alì de Librarie Ubik) al sarà un apontament par cure di Erika Adami cu lis poetis Patrizia Gattaceca (Corsiche) Luigina Lorenzini (Val di Arzin) Margherita Trusgnach (Sclavanie Furlane) e Fernanda Plozzer (Sauris): si clame Cjantâ une lenghe femine. Poesia e suggestioni dalla Corsica al Friuli plurale.
Domenie ai 6 di Dicembar la zornade si vierç aes 10.00 alì dal Agriturisim “La regina del Bosco” di Flambruç (Rivignan) cu la gulizion leterarie Scrivi intune lenghe che si lasse inventâ cun Arno Camenisch, Rut Bernardi e Stefano Moratto par cure di Paolo Cantarutti. Leturis di Paolo Bortolussi. Vôs e ghitare Irene Brigitte.
Tal dopomisdì la sezion leterarie di Suns Europe al sarà ospit di Cormons Libri: aes 16.00 in program l’apontament Hinter dem Banhof – Daûr la Stazion. Incuintri cu la scriture di Arno Camenisch, par cure di Federica Angeli cun Rut Bernardi e Arno Camenisch e cu lis leturis di Sandra Cosatto. Aes 20.30 l’incuintri di San Vît dal Tiliment cun Giovanna Marini dal titul Marini/Pasolini, che al anticipe il spetacul de serade sucessive a Cjasarse. L’apontament al è fat in colaborazion cul Centro Studi Pier Paolo Pasolini, il Comun di Cjasarse, il Comun di Sant Vît dal Tiliment e Premiata Falegnameria.
Suns Europe al è un progjet metût adun cul jutori de ARLeF (Agjenzie Regjonâl pe Lenghe Furlane) e di Turismo FVG, cul coordenament de cooperative Informazione Friulana e cu la colaborazion dal CEC – Centro espressioni cinematografiche di Udine, des associazions Bottega Errante e Il Laboratorio, de cooperative Punto Zero, dal Comun di Udin e dal Teatri Gnûf ‘Giovanni da Udine’.
Dutis lis informazion su la manifestazion si cjatin achì: www.sunscontest.com.


text:
La diplomazie e je l'
In sens informâl, la diplomazie e je ancje l'ûs di tatichis par vuadagnâ un vantaç strategjic in cualchi cjamp.
Lis formis di diplomazie a son dôs: chê bilaterâl, afrontade in gjenar intes
ambassadis e intes visitis di stât, e chê multilaterâl, che si fâs scomençâ cul
Congrès di Viene dal
1815; la plui impuartante istituzion di diplomazie multilaterâl e je l'
Une tierce forme di diplomazie e je ancje chê regjonâl, che e je une forme di diplomazie multilaterâl ma ristrete ai stâts di une cierte aree.


text:
La matine che tal jet di Gregorio a vevin cjatade une budiese narançon, e sarès restade sculpide te storie de famee tant che une saete intun morâl. Il pari, sustât de sô foghe di om e paron, che al difint la famee, al veve subit cjolt nuiemancul un picon, par copâle. La mari e zemave e ciulave, vûstu pal [...]
Categorie: Gjenar fantastic
Une dì, a pene finît di gustâ, o ’nd ai vude la pensade di lâ a fâ un zîr su “las rives” che a son a nort dal paîs di Gjalarian, dulà che tu cjatis i rescj di une ete antighe; si pense de ete dal bronz. Jere une zornade une vore cjalde, ancje se si varès podût pensâlu, stant [...]
Une vecje, dute involuçade intun façoleton, e cjaminave tal mieç de ploie di une lontane zornade di autun, tancj agns indaûr. E tucave a ogni puarte ma nissun i vierzeve. E alore al capità che a fermâsi al fo un zovin cu la Lambretta. Al veve intor un gaban incerât e al domandà a la vecje dulà che e veve [...]
Gjate gjate dute mate Tire vie chê brute çate Tire jù la tô lengate I voi di so nono a parin grignei di rosade intune tiere garbe e grispe. Come lui al jere ruan di piel, sclagn di tressadure e picinin di altece, ma ferbint e impussibil di mugnestrâ cuant che si meteve alc tal cjâf. E al jere stât [...]
Fantate tal bosc – V. Van Gogh Un daspò misdì di mieç Otubar al è soreli e l’aiar, ancjemò clip, mi invoie a fâ une cjaminade pai cjamps. Cussì o cjapi par la Armentaresse, une stradele di campagne che mene fûr paîs. I colôrs des plantis, inte Sierade, a jemplin il voli e il cûr e o cjamini cun calme, [...]
La rabie no mi veve ancjemò lassât prin di lâ a durmî, par vie che tornant cjase la sere, mi vevin fermât i vigjiî. Tal tornâ a partî no ai fat di mancul di saludâiu, plui par creance che par altri. E cuant ch’o jeri lontan ai dât une acelerade di gust che ai viodût tal spielut un fum neri [...]
Un daspò misdì d’Invier fumatôs, la buere cjarsuline e judave un vapôr a partî, intun batibui si sprofondà te scuretât de gnot. Smicjant si olmave dai lusôrs che trindulavin fasintsi strade in cercje de stele che lu varès menât tal sud plui profont. Sul puint de tierce classe, une cubie cuntun frutin a jerin scrufuiâts sore dai fagots, ancje lôr [...]
A Rem, di cuant che al jere partît, i plaseve tornâ ogni an des sôs bandis, cuant che la fumate, il frêt, la nêf o la ploie a fasevin di parons. Al rivave tal so paîs d’Invier e si lu viodeve ogni dì, torzeonâ par chês monts e par chei plans che di frut al cognosseve come lis sôs sachetis. [...]
Rosute, di frutine, e veve i smursiei blancs e ros. Un vistidut di mussoline colorade, lunc fin tai pîts, le faseve someâ plui alte. La mari i veve fat une pipine di peçote colôr ros antîc, le clamarin Luzie. Come che no cjaminave bessole, Rosute le cjapave pe man e le puartave a spas, strissinantle sù e jù pal curtîl. [...]
Il prin cjampanili a scjampâ vie al fo chel di Sclaunic. Si jevà sù intune gnot di aiar e stelis, gjavant fûr i modons grandonons dai cjantonâi des fondis, cence fâ neancje un rumôr. In maniere dal dut scognossude a cualsisei leç de fisiche si pleà, cuasi dismolantsi, a impirâ il scûr come un madrac di clap. Al tacà a [...]


text:
Ampere
L'ampere (A) e je la unitât di misure de intensitât de curint eletriche, doprade tal SI. Il non al derive di Andrè-Marie Ampèere, un dai plui grans fisics che studiarin l'eletromagnetisim.
Definizion[cambie | modifiche il codiç]
Un ampere al è chê curint costant che, se mantignude in doi condutôrs paralêi lineârs, di infinide lunghece, e sezion trasversâl trascurabil, logâts tal vueit a un metri l'un dal altri, e prodûs tra lôr une fuarce di a 2 × 10-7 newton par metri.
Corispondencis[cambie | modifiche il codiç]
L'ampere al corispuint a un coulomb par secont. Al esprim la intensitât di curint in un condutôr traviersât de cariche di un coulomb tal zîr di un secont. Al è in cualchi mût confrontabil ae cuantitât di aghe che passe intun tubul misurade in litris/secont. La cariche eletriche, o ben la cuantitât di eletrons, si esprim in amperore (Ah), che infat e misure la dimension des bateriis: la baterie de machine e conten cirche 55 Ah, chê de machine fotografiche 2.500 mAh.
Par vie de dificoltât inte misurazion des fuarcis tra doi condutôrs, al fo proponût il cussì-clamât ampere internazionâl o statampere: definît come tas di deposizion dal arint, al corispuint a 0,99985 A. Cheste unitât di misure e je però considerade ormai fûr ûs.
Tal ambit des unitâts di misure SI a valin lis paritâts:
Note: C al sta par coulomb, s par secont, V par volt, Ω par ohm e W par watt.


text:
Lis Americhis, dispès clamadis nome Americhe, a son doi continents tacâts fra di lôr cu l'istmi di Panama. I doi continents a son l'
Lis Americhis a confinin a Nord cul ocean Glaciâl Artic, a est cul
A voltis cun Americhe dal Nord si intint nome la part plui a nord (
La Americhe e ven clamade ancje gnûf mont par disferenceâle dal vieri mont (
L'om al è rivât intes Americhis uns 30.000 agns indaûr passant pal stret di Bering cuant che al jere dut glaçât. Planc planc al à colonizât dut il continent e a son nassudis des civiltâts tant che i Mayas, i Incas e i Aztecs, isoladis dal rest dal mont.
Al somee che i prins europeans a rivâ in Americhe dal Nord a sedin stâts i
Il non Americhe al è stât inventât dal cartograf todesc Martin Waldseemüller in onôr a chel dal esploradôr Amerigo Vespucci.
Lis Americhis a àn une superficie di 42.223.788 chilometris cuadrâts, ven a stâi pôc di mancul di chê de


text:
Aleance Friûl-Triest? Il disvilup dal puart triestin al torne a meti in piste l’interpuart di Çarvignan
“Coniugâ logjistiche e manifature e jessi un sburt no dome pai trafics, ma ancje pe industrie di une aree largje”. Sintetizât di Zeno D’Agostino, president de Autoritât di sisteme portuâl dal mâr Adriatic orientâl che al guvierne il puart di Triest e in curt ancje chel di Monfalcon, al è chest l’obietîf che si met cumò il puart triestin: prin in Italie par tonelaç totâl movimentât, prin puart talian par trafic feroviari e prin puart petrolifar intal Mediterani. Une prestazion di primât, che e vierç gnovis prospetivis ancje pes zonis industriâls furlanis dilunc dal coridôr Adriatic-Baltic.
President D’Agostino, pontaiso a gnûfs records?
“Za cui numars in man al principi dal an, o pensìn di passâ i 10 mil trens, intal 2017 a son stâts 8 mil 681, cuntun aument dal 13,76% sul 2016 e dal 45,17% a pet dal 2015. La componente feroviarie si inricjìs simpri di plui cun modalitâts diviersis di traspuart. Cjalant la mape dai colegaments intermodâi dal puart, e risulte une gnove rêt di destinazions feroviariis che intal ultin trieni e je lade slargjantsi, cjapant ducj i grops principâi dal continent, che tancj di chei no si jerin podûts programâ fin a cualchi an fa”.
Par esempli?
“Il Kiel-Göteborg sul as Adriatic-Baltic e il colegament resint viers Zeebrugge in Belgjiche che al permet di rivâ ae Gran Bretagne di Triest. La destinazion finâl des marcjanziis che a passin pal puart di Triest e je simpri plui a Nord, ancje in Scandinavie. Al è un disvilup sorprendent e unic tra i puarts dal Mediterani. Sul as Est european, invezit, il servizi viers Budapest al è tra chei a plui alte prestazion cu lis atuâls 10 cubiis di trens a setemane. Lu potenziarìn e o cirarìn di sfrutâ il fat che la citât e à conessions feroviariis cu la Cine intune otiche di integrazion”.
Cualis sono lis ricjadudis pal Friûl de esplosion dai trafics dal puart di Triest?
“Par esempli Çarvignan al è daûr a lâ fuart. Vuê l’interpuart al è plen, ancje in graciis de acuisizion di un gnûf trafic di machinis che al jere indreçât su la aree triestine, ma che nol jere pussibil gjestî cu lis nestris infrastruturis e ativitâts: cheste e je la capacitât di fâ sisteme. Cu la imprese feroviarie Adriafer (controlade al 100% de Autoritât triestine, ndr), insiemi a nestris clients, o stin studiant une serie di shuttle feroviaris tra il puart di Triest e Çarvignan, aumentant il trafic sul interpuart”.
Ma se al è satur, ce si fasial?
“Si fasin altris infrastruturis, ma dome cuant che al è un client che al domande spazis e al garantìs un plan economic finanziari che al sosten lis gnovis iniziativis. I invistiments ju ripaie il privât, cemût che al sucêt intal puart di Triest. Fin in chel moment si dopre l’esistent: Çarvignan, Pordenon, Gurize…”.
I trens che a partissin dal puart di Triest sono avonde doprâts des aziendis furlanis?
“Il bum dai trafics feroviaris dal puart di Triest al è daûr a cjapâ dentri lis basis logjistichis di dut il teritori regjonâl, al è un circul virtuôs. O resonìn in tiermins di economiis di scjale. Il trafic locâl al beneficie di chel internazionâl. O rivìn a creâ servizis intermodâi che di chei i sistemis industriâi, i distrets de aree furlane si servissin, su destinazions di interès ancje pal trafic locâl, che di bessôl nol rivarès a alimentâ i trens”.
I sistemis furlans fevelino cul puart di Triest?
“Di un pâr di agns o stin dialogant cuntune serie di sistemis, di distrets e di realtâts singulis di une cierte struture e dimension. A son in cors ancje resonaments cul mont dal vin, che al à dibisugnis precisis in tiermins logjistics”.
E Puart di Noiâr? Cemût si inserissial intal percors di integrazion di puarts e interpuarts regjonâi?
“Nol è intes nestris competencis e no sai se lu sarà mai. A Puart di Noiâr a son 7 metris di pescjade, plui o mancul 10 metris a Monfalcon, 18 a Triest. In virtût di cheste situazion, a Puart di Noiâr a varessin di rivâ lis nâfs piçulis, chês mediis a Monfalcon, lis grandis nâfs a Triest. Si podarès fâ un dragament par cressi la profonditât, ma si varès di pensâ ancje a servizis di spuele di marcjanzie tra i puarts di Triest e di Monfalcon cun Puart di Noiâr, che al à grandis pussibilitâts”.
Tancj a pensin che lis infrastruturis a sedin l’unic element di competitivitât dal teritori. E lui?
“Jo no. Si pues vinci cence jessi competitîfs cuant che si cjape a bracecuel l’”ocean blu” (tra i miôr modei strategjics di afârs tal mont, ndr), che al vûl dî dâ un valôr inovatîf a alc che za al esist, esplorant gnûfs spazis di marcjât. O pensi ai distrets industriâi furlans, sburt di setôrs impuartants tant che la cjadree, il mobil, lis produzions agroalimentârs, cu lis lôr particolaritâts, competencis, abilitâts operativis, che a son dome lôr: tancj oceans blu che, midiant di une inovazion di valôr, a puedin fâ cressi il teritori. Il futûr dal sisteme regjonâl al è culì. Di oceans blu o podìn creânt cetancj che o volìn, parcè che o vin un teritori che al à une grande capacitât di disvilup, di inovazion, che no je dome chê tecnologjiche”.
E no varìno bisugne di gnovis oparis par supuartâ in maniere adeguade i disvilups futûrs previodûts dai trafics comerciâi?
“O podaressin vê problemis di capacitât feroviarie, no intal numar, ma inte tipologjie dai trens. In chest sens, Rete ferroviaria italiana e à planificât za, e in tancj câs finanziât, lavôrs di adeguament de rêt che a ‘nt incressaran la produtivitât. A son pûr simpri intervents impuartants dal pont di viste economic, ma l’impat sul teritori al è tant diviers in confront a chel che al sucedarès fasint sù implants. Cuant che si fevele di gnovis infrastruturis si dopre pôc il cerviel. Intune regjon tant che il Friûl-Vignesie Julie, cun 3 puarts e 4 interpuarts, pensâ di costruî alc altri al è fûr di ogni logjiche”.
di Erika Adami


text:
I Ladins -
une comunitât lenghistiche al cunfin de sparizion. Lis
conseguencis di une politiche di assimilazion puartade indevant
di disinis di agns. La difamazion sistematiche di chei che a si
dan da fâ pe lôr
minorance.
LA LENGHE E LIS SÔS
DIVIGNINCIS
Intes Dolomitis a
vivin sù par jù trentemil Ladins. Cheste minorance
lenghistiche e vîf intes vals intôr de mont di Sella:
Val Badia (cu la val di Marèo), Gherdëina, Fassa,
Fodom, Cortina d’Anpëz.
La lenghe ladine e
nassè de romanizazion des monts, avignude intal 15 devant
di Crist. I popui che a stavin di chês bandis devant de
concuiste romane a son pal solit nomenâts i
"Retics".
I Retics a vevin
svilupât biel dal cuint secul devant di Crist une
civiltât considerevule. Chest popul alpin al ciapà
sù la lenghe latine, che tal passâ dal timp al
mudà in "ladin" (o retoromanç).
Il concet sientific di
"retoromanç" che al corispuint justamentri al
sostrât retic inte lenghe, al à puartât spes a
malintindiments. In gjenerâl si pues cjatâ une grande
ignorance intôr de lenghe ladine.
Di dopomai si tabae di
un "messedum tra talian e todesc", e parfin intune cussì
nomenade publicazion "serie" (scrite di un gjornalist
sudtirolês) si va disint che il retoromanç al sares
un messedot tra retic e latin volgâr. Al è vêr
che il retic e il latin volgâr, venastâi il latin dal
popul, a àn zuiât une grande part inte formazion de
lenghe: ma di un messedot no si pues cert cjacarâ. La
lenghe retiche, tal retoromanç, e jè dome un
sustrât che al à influençât la lenghe;
ma il cuarp al è latin (o, miôr, neolatin) - tal
stes mût che il sustrât galic al à
influençât il francês, (che tal stes sens si
lu pues definî "gallo-roman". Pai retoromans intes
Dolomitis si dopre pal plui la peraule "Ladins"; par chei dal
Friûl "Furlans", par chei tai Grisons "Romançs" o
"Romançs Grisons". La lenghe - tant par fâsi
capî di ducj - e jè metude plui o mancul a mieze vie
tra il francês e il talian, e e jè in parintât
strete cu la lenghe d’Oc e cul catalan.
IL
TERITORI
L'ASSIMILAZION
Il fat che
l’areâl lenghistic retoromanç al è
vuê cussì piçul e al si strenç
inmò cumò al è l’efiet di une pression
centenarie, che e jè fuartone inmò vuê, pe
assimilazion. Sei de bande taliane, sei di chê todescje, e
jè la tindince durevule a doprâ la cuistion ladine
par interes no ladins, o di improibî il plui pussibil ogni
forme di autonomie e di pupilance par cheste
minorance.
Il ladin al è
une lenghe par so cont e no un dialet talian. Siben che
unevôre di inchiestis sientifichis a dan reson a di cheste
teorie, e siben che ancje personalitâts cognossudis
(tantche Pieri Pauli Pasolini) a àn vût
sostignût cheste impinion, cheste idee no jè
afirmade ancjemò no dapardut.
- LIS COMPONENTIS
STORICHIS
Soredut resons
ideologjichis a rindin turbide la clarece dai studis sientifics.
In particolâr i nazionaliscj talians, massime tal timp dal
Fascio, a declaravin (e a declarin inmò cumò) che i
Ladins a son talianons. Il ladin, segont di lôr, nol sares
une lenghe par so cont, ma dome che un dialet talian di mont - un
dialet talian bastardât, come che no si dismenteisi di
zontâ; un dialet che al vûl ricondusût ae
"nobiltât" de lenghe taliane. Par fondâ cheste tesi
si puartavin dongje plui che altri esemplis de fasse dal cunfin
lenghistic tra ladin e talian. E pal fat che il cunfin tra
dôs lenghis sûrs nol è mai mont e net, al
è facil falsâ il cuadri manipulant pôs
esemplis.
Dutcâs a une
analisi sientifiche serie l’idee dal ladin tantche dialet
talian no sta in pîs. Par esempli, il ladin al dopre la -s
inte segonde persone singulâr e plurâl dai vierfs
(badiot "tö as", furlan "tu âs"), e la -s tal
plurâl dai nons (badiot "les ciases", furlan "lis cjasis")
une carateristiche che nol à nissun dialet talian, ma che
si la pues cjatâ invecit in altris lenghis romancis (par
esempli intal francês). Alore il ladin, segont de logjche
di chei che a dinein la sô autonomie, al sares inant un
dialet francês che no talian. Cun dutis lis declarazions
uficiâls, che segont di lôr il ladin al ere un dialet
talian, intai ats dal regjim dal Fascio i ladins a forin
classificâts tantche "alloglotti". Un segnâl di
cemût che il Fassisim nol crodeve aes sôs stessis
ideis. Mussolini stes al descrivè il ladin tantche "la
magle grîse", che e bisugnave scancelâle.
Cussì al fo inviât il program pe assimilazion dai
Ladins.
La plui impuartante
misure fassiste pe assimilazion dai Ladins e jè stade
tignude buine fin vuê. Intai agns ‘20 il Fassisim,
cul fin declarât di une svuelte assimilazion, al
dividè i Ladins, (che fint in chê volte, sot dal
Tirol asburgjic, a vevin vivût adun par cuatri secui) in
trê diviersis provincis e in dôs diviersis regjons.
Cortina e Fodom (par talian Livinallongo), adun cun Col de Santa
Lìzia, a partegnin ae province di Belun (regjon Venit);
Fascia a chê di Trent (regjon Trentin-Adis Alt o Tirol di
Misdì); Gherdëina e Badia a chê di Bolzan
(regjon Trentin-Adis Alt o Tirol di Misdì).
- LA GRANDE INJUSTIZIE:
TAIÂTS IN TRÊ TOCS
Chest
fruçonament de minorance ladine nol è stât
comedât di nissune ministrazion statâl o
regjonâl, e cundiplui i cunfin provinciâi a son
ungrum plui impenetrabii cumò che in chê volte. No
dome: se cualchidun al si insumie di criticâ cheste
injustizie fassiste, stampe e politiche a lu tratin subit di
"estremist, fondamentalist, pan-ladinist". Ancjemò
vuê a’nd’è cetancj difensôrs de
injustizie fassiste - e tancj di lôr a smicjin a
puartâ indevant (par solit cence mostrâlu a muse
clare) l’assimilazion dai Ladins.
La tripartizion dal
teritori e jè il pericul plui grant pe sorevivince de
minorance ladine. I ladins a son in minorance in dutis trê
lis provincis là che a vivin. Ne a gjoldin formis di
autoministrazion oltri des normâls formis de politiche
cumunâl - dome i Ladins di Fascia a àn une
Comunitât di Val par lôr cont. In ducj i colegjus
politics democratics che a decidin ancje sui interes ladins i
Ladins o a son une piçule minorance - la maiorance e
decît su la minorance -, o a son dal dut escludûts.
Venastâi che i dirits de minorance ladine no son in largje
part ancjemò ricognossûts.
Intes trê
provincis dulà che a vivin i Ladins i nivei di pupilance
de minorance a son diferents. Inte province di Belun
no’nd’è in sostance misuris di pupilance; inte
province di Trent, juste intai ultins agns, si sta miorant
cetant; te province di Bolzan, siben che
a’nd’è misuris di pupilance,
a’nd’è ancje rudis discriminazions. Da dopomai
il Tirol di Misdì al ven laudât sicu un model
esemplâr di pupilance des minorancis: la maiorance si laude
dibessole, e la minorance ladine si le lasse cjacarâ dome
di râr.
- LA SCUELE TANTCHE IMPREST DI
ASSIMILAZION
Tal Tirol di
Misdì si pues sintî une fuarte pression pe
assimilazion, puartade indevant soredut par mieç de scuele
e dai imprescj di comunicazion (e duncje ancje de "publiche
impinion"). Un dirit di fonde, che su di lui i sudtirolês
di fevele todescje e an simpri batût, al è scuasit
dal dut dineât ai Ladins: l’insegnament te
marilenghe. I Sudtirolês todescs a àn simpri
presentât l’insegnament te marilenghe tantche un
dirit irinunciabil pe sorevivince dal lôr grop lenghistic.
Ancje piçulis concessions a une scuele plurilengâl a
vegnin refudâdis cun fuarce, tantche a fossin il principi
de fin dal grop lenghistic todesc.
Cui Ladins si
cîr invecit di tignî l’insegnament de
marilenghe al mancul pussibil. Cussì tal 1999 la Zonte
Provinciâl di Bolzan no jè stade buine di
alçâ lis lezions di ladin te scuele superiôr
ladine da une a dôs orutis (!) par setemane! Cussì
la politiche e jè chê (daûr des sôs
stessis declarazions) di assimilâ cheste
minorance.
Mancjancis grandonis
a’nd’è ancje te formazion dai insegnants. Fin
cumò cui che al insegne tes scuelis ladinis nol à
vût lezion di ladin te scuele superiôr, e chest - cun
dutis lis sôs conseguencis - al puarte ae cognossince
(ungrum scjarse) dal ladin tai students. Inte gnove
Universitât di Bolzan (te facoltât pe formazion dai
insegnants) il puest pal ladin al è unevôre
piçul. Venastâi che i erôrs dal passât
no si vûl coreziju.
Il tentatîf di
assimilazion, vie pe storie, al è ben inlidrisât, e
al è lât par cetant timp adun cul dispreseament,
clâr e net, de lenghe ladine. Tai timps de monarchie
austriache ne che il ladin al ere insegnât tes scuelis
ladinis, ne che al ere ricognossût tantche lenghe; il ladin
nol ere nancje doprât in tai scrits publics (intal
lengaç di ogni dì i Ladins a erin
dispreseâts, e clamâts cul non di "Krautwalsche", une
triste peraule che si pues sintîle ancjemò
vuê, doprade dai Todescs che a stan dongje i Ladins). I
timps dal Fascio, claramentri, no menàrin dongje
mioraments te cuistion dal insegnament de marilenghe: pe
ideologjie fassiste il ladin al ere un dialet talian. Un
miorament nol vignì nancje cu la fin de ditature. Tal
Tirol di Misdì, daspò de segonde vuere
mondiâl, e cjapà pît l’idee che lis
scuelis de Ladinie e bisugnave tignîlis dal dut todescjis;
venastâi l’idee di assimilâ i Ladins. Si lave
fasint le stesse rôbe che i fassiscj a vevin provât
di fâ cui todescs. E politiche e stampe, adun, a
fasèrin insiemit un sfuarç grandon par
intodescâ lis scuelis des vals ladinis. E la rôbe
plui stranie e fo che ai nimîs de todeschizazion, par
ofindiju, si ur diseve "fassiscj"! Cheste gjermanizazion no fo il
risultât di un "ingredeament" de storie, ma une
volontât ben salde, e fondade a ideologjic vie.
Ancjemò tal 1971 il partît di maiorance tal Tirol di
Misdì (la Südtiroler Volkspartei) e à
cirût, doprant in forme massive struturis di partît e
imprescj di comunicazion, di gjermanizâ la scuele ladine;
par tornâ a dîlu: di fâ propit chel che i
fassiscj a vevin fat ai sud-tirolês di fevele todescje. E
fin cumò cheste tindince no jè ancjemò
cuietade. Chei Ladins che a domandin che plui oris di ladin tes
scuelis a son, spes e vulintîr, clamâts "estremiscj"
e "fanatics". Chês misuris di pupilance che i
ministradôrs sudtirolês a domandin pe lôr
minorance (todescje), si lis dinee invecit a di chês altris
minorancis.
La campagne cuintri i
Ladins e fo coronade de vitorie: intal Statût
regjonâl di autonomie al è scrit, nêri su
blanc, che intes scuelis ladinis la metât des materiis si
le insegne par todesc, e chê altre par talian - e pe
marilenghe al reste dome che un cjantonut di dôs - o ben
une - ore par setemane! Il disegn politic di assimilazion dai
Ladins, tal Tirol di Misdì al è ancjemò
vivort. Pai Ladins de province di Bolzan (Tirol di Misdì),
parfin il Statût di autonomie (che al vares di
stabilî i dirits dal om, e no di escludiju!), al rint
impussibil un insegnament di sest de marilenghe.
LA SCUELE IN DÌ DI
VUÊ
Cui che al vûl
assimilâ une minorance, al tache de scuele. I Ladins intal
Tirol di Misdì a àn dôs oris di ladin pe
setemane inte scuele dal oblic, e tes superiôrs dome une -
e chest dome intes scuelis des vals ladinis (Val Badia e
Gherdëina); tes scuelis fûr des vals
no’nd’è gran di pussibilitât par
studiâ ladin. Lis materiis a scuegnin jessi insegnadis
miezis par talian e miezis par todesc; il ladin no si lu pues
doprâ par insegnâ altris materiis - chest al è
improibît su la fonde dal Statût di autonomie. La
marilenghe e jè cussì dal dut parade in bande. Il
Statût di autonomie, che al vares di meti par scrit i
dirits de mionorance, al rint impussibil un insegnament di sest
de marilenghe; in pratiche il Statût al regole
l’assimilazion dai Ladins.
Su la fonde dal
Statût di autonomie no si pues alçâ il numar
des oris di di ladin. Sui mudaments dal Statût di autonomie
e decît la maiorance (o lis maiorancis) etniche, e no la
minorance. La scuele e jè un imprest pe assimilazion de
minorance ladine. Lis conseguencis a son claris. Par esempli
cetancj di lôr a cjacarin un ladinut propit
malcumbinât, influençât cun fuarce, e te
sintassi e tes peraulis, sei dal todesc sei dal talian. Se chest
disvilup al larà inmò indevant, se
l’assimilazion de bande de maiorance no varà fin,
tra dôs o trê gjenerazions la lenghe ladine e
sarà une lenghe muarte.
Voltât
par Furlan di Stiefin Barbacêt


text:
Bidon digijtâlPublicât da il crot il mercoledì, luglio 15, 2009
A son tacadis ancje ca di nô lis provis gjenerâls pal passaç ae television digjitâl.
Cualchi zornade indaûr nus jê tocjât risintonizâ il prin cjanâl de television. Dut câs la rivoluzion definitive e rivarà di ca a un an cuant che a spariran i cjanâi analogjics e par viodi la television al coventarà par fuarce vê il decoder.
A mi chest digjitâl, cheste grande inovazion tecnologjiche che nus sarès comandade de Europe, mi somee une cagade (scusait l'italianisim).
Intant come gnove tecnologjie e je dut fûr che gnove. Par viodi miôr si viôt miôr ma la interativitât e je robe preistoriche (ma chei che nus la contin sano che a esist Internet?).
Se dopo o lin a viodi i tancj operadôrs gnûfs che a varessin di jessi o viodin che son simpri chei doi, i cjanâi gnûfs de Rai a son di replichis di robis vecjis e chei de Mediaset a son a paiament.
Regjistrâ alc par viodisile une altre volte al sarâ un casin o se no si varâ di comprâsi televisions e regjistradôrs gnûfs.
Naturalmentri cun dut ce che e varâ di spindi la RAI pai gnûfs ripetidôrs nol sarâ il câs di lâi a domandâi di meti in vore ce che al sarès proviodût pe tutele dal furlan, almancul par cualchi an...
Intune ostarie o ai sintût dî di cualchi von che il digjitâl al covente dome par fâ viodi inte television a paiament ce che une volte si viodeve gratis, ma ce vuelistu che a capedin in ostarie, là a son ducj sotans.


text:
IL PROGETTO
Nell’antichità era la piazza il luogo d’incontro della popolazione. Oggi, le nuove tecnologie ci portano a confrontarci in modo differente. Ecco, il perchè di questo sito web, nato come strumento di divulgazione dell’identità e della storia friulana. Ricordare chi siamo, dunque. Poiché una Nazione esiste finché trova posto nella mente e nel cuore delle persone che la compongono.
PERCHÉ IN LINGUA ITALIANA
La sielte de lenghe principâl par chest sît je maduride cun l’obietîf di privilegjâ la fruibilitât dai contignûts, sigûrs che oramai no ducj i furlans a cognossin la marilenghe. O sin ancjetant convints che in pôcs a cognossin la storie e lis tradizions furlanis. La sielte je partant ricjadude sul talian, ancje parcè cumò no vin risorsis tâi da realizâ il sît in dôs lenghis. Par chest motîf o sin stâts criticâts da cui si è dismenteat che benzà tai timps dai Patriarcjis, il Friûl al jere une nazion “multilinguiste”.
Cussì, intant che si discuteve di dulà meti l’acent su lis vocâi, o sin deventâts minorance a cjase nestre. Dâts statistics furnìs dal “Minority Rights Group” a dan un cuadri de situazion vilient. A conferme di une inesorabil concuiste de nestre Tiere a son ancje i dats e lis ricercjis furnidis da l’Istat. In particolâr, une proiezion ipotize dentri il 2051, cirche il 23% i citadins forescj residents in Friûl-Vignesie Julie. A Pravisdomini benzà vuê i forescj, a son il 21.8% dai residents (Font Istat, dats 2009).
Dopo jessi stâts a lunc un popul di emigrants vuê, un pôc disorientâts o vivìn la vignude di gnove int: al è impression difondude che no savìn integrâ. Integrâ (dal latin integrum) al vûl di “rindi complet”, colmâ une “mancjance”. L’integrazion fra culturis diviersis al consist duncje intal dâ chel che al mancje, chel che al covente par deventâ “simil a noaltris”. Pecjât che, no savint plui ben “cui che o sin” al contrari di integrâ, ospitìn. No l’è cuistion di tiermins: si trate di dôs prospetivis diferentis. L’integrazion configure il procès di assimilazion; l’ospitalitât, al contrari, configure un rapuart di convivence. L’origjin in comun dai tiermins “ospitalitât” (hospes) e “forest” (hostis) nus fâs pensâ ad une certe intercambiabilità, tal sens che cului che al è hospes al è simpri ancje hostis, in altris peraulis si cjate inte condizion di deventâ lui midiesim “forest”.
Chest al sarès il moment di restâ unîts. Pecjât che, come te Ete di Mieç la rivalitât, l’egoisim e la miopie di tancj rint ogni robe vane. O sin cussì la uniche minorance europeane a no vê un moviment politic espression dal propri teritori.
Daniele Revelant
Friulani.Net


text:
Regjie di Carlo Della Vedova e Luca Peresson
Entract Multimedia
Betacam/38 min.
2007
Toronto – Farcadice e va indevant cul documentari su Toronto (Canadà), cun chê tiere li che i furlans e i lôr dissendents, vie pai agns, a son stâts bogns di realizâ un vêr riscat economic e sociâl. Ce che al ven testemoneât tal film e je la evoluzion di une comunitât simpri plui numerose che a tacâ dai agns ’30 (ancje se i prins emigrants a partissin dal Friûl za tai ultins decenis dal ‘800), dopo vê vivût sul imprin in situazions no facilis par no dî tragjichis. Une comunitât che e je rivade a concuistâ un nivel socioeconomic di prin plan. I nevôts di chei che a jerin manovâi, muradôrs e fornasîrs, teracîrs o mosaiciscj vuê a son deventâts magari imprenditôrs, professioniscj, tecnics o professôrs universitaris cence dismenteâ cualchi politic di ponte.
Farcadice al è un progjet audiovisîf su la memorie de emigrazion furlane metût adun in colaborazion cu la Regjon Friûl Vignesie Julie. Al conte cinc realtâts, cinc musis diviersis di un secul di migrants: Colonia Caroya in Argjentine, Charleroi in Belgjiche, Umkomaas in Sud Afriche, Toronto in Canadà e il Friûl in Italie. I documentaris a son realizâts come diaris di viaç e a rapresentin une testemoneance impuartante che e met dongje la storie contade dai protagoniscj cu la documentazion storiche di fotos e di filmâts, vâl a dî ponts di viste paralêi e dut câs simultanis. Nol è un che al conte e nancje une vôs fûr cjamp: a contâ a son lis personis te lôr lenghe tradizionâl (il furlan) ma miscliçade, contaminade di agns di contats. Un lengaç, ancje fisic, che al puarte daûr i segns de storie e dai lûcs, une mape de vite e des esperiencis di chestis personis. Un viaç tal spazi e tal timp ae scuvierte dai dissendents di emigrants ancjemò une vore leâts ae lôr divignince.
Progjet e regjie: Carlo Della Vedova e Luca Peresson
Produzion: Entract Multimedia
Par viodilu
http://www.entract.it/project/progetto-farcadice/
Distribuzion
Entract Multimedia
entract@entract.it


text:
Mi soi butât sul gjornalisim sportîf... E cussì mi soi cjatât invidât di Gianluca Bertozzi a Mondo Bianconero, la trasmission web de Associazion dai Udin Club
.
O ai vût tant plasê ancje parcè che ospit telefonic al jere il mitic Bruno Pizzul
. Cuant che al è stât il moment des domandis i ai domandât ancje jo une robe, ven a stâi, parcè che secont lui l'Udin al fevele tant di marcjât, ma no si fevele mai cu la stesse fuarce di fâ cressi i zovins, pescjant tes societâts regjonâl, in maniere di vê plui furlans tal Udin e magari ancje vê cualchi zovament ancje sul belanç societari.
Bruno mi à rispuindût ancje par furlan disintmi che il setôr dai zovins al è ruvinât des "scuelis di balon" li che si da un tai masse "professionistic" e si piert la dimension dal zûc... risultât? I fruts si stufin e a molin: chest al è un probleme no dome dal Udin.
Po dopo e je intervignude ancje Marina Presello che e à continuât a fevelâ cun Pizzul par furlan e a chel pont no lu à plui tignût nissun, continuant la interviste dute in lenghe furlane!
Un grazie a Gianluca e a la Associazion dai Club dal Udin pe biele esperience che o speri che e podedi disvilupâsi tal timp.


text:
I catalans pe indipendence cuintri la prepotence di Madrid
Il prin di Otubar in Catalogne si à votât. 2.260.000 di lôr a àn rivât a cjapâ part a chel referendum che a Madrid a disevin che nol veve di jessi fat e che fintremai cualchidun al à declarât che nol è stât. Lis menacis dal Guvier di Madrid e lis azions legâls - arescj e denunciis variis - metudis in vore de magjistrature spagnole cuintri di aministradôrs locâi (passe 700 sindics) e funzionaris de Comunitât autonome no àn fermât ni la organizazion de votazion e nancje la int che e veve chê di votâ. No je àn fate nancje la Guardia Civil e la Policia Nacional, presintis in forme massive e violente.
Lis fuarcis dal ordin spagnolis a àn rivât a sierâ dome une part dai coleçs eletorâi e tai lôr intervents ur àn dât jù a tancj di lôr. Però dongje di chei che par chel a son stâts «libars di scugnî no votâ», par vie des pachis cjapadis o ben ancje pe pôre di cjapâlis, altris di lôr, macolâts o sinistrâts, no àn molât, a son restâts in code denant dai seçs e ae fin a àn esprimût la lôr volontât te schede eletorâl.
Il numar di chei che a àn rivât a votâ al è stât plui alt di chel dai votants dai 9 di Novembar dal 2014, cuant che une consultazion sù par jù compagne - ancje chê considerade fûr leç, ma fate cence i condizionaments di cheste volte - e veve viodût la partecipazion di 2.236.806 di lôr. In tiermins percentuâi i votants dal prin di Otubar a son stâts il 42,57% di chei che a vevin dirit di fâlu (i citadins spagnûi dai 18 agns insù, residents in Catalogne). Ae domande «Volêso che la Catalogne e sedi un stât indipendent sot forme di republiche?» a àn rispuindût «sì» l’83,9% di lôr e «no» il 7,8%, intant che lis schedis blancjis o nulis a son stadis il 2,9%.
Si stime che cu la sierade «manu militare» dai coleçs eletorâi vie pe buinore di domenie a sedin stadis ritiradis sù par jù altris 700mil schedis za votadis. Par chel si podarès considerâ che a àn votât in dut passe il 50% dai 5.300.000 di lôr che a jerin stâts clamâts a fâlu. Cussì il referendum dal prin di Otubar al è stât fat e a chest pont l’unic a pensâ e a dî che nol è sucedût nuie al è il premier spagnûl Mariano Rajoy.
Dut il mont al à viodût la int de Catalogne in place. Prime dal vôt, par domandâ di esprimisi e par protestâ cuintri dal ategjament dal Guvier di Madrid, des formis preventivis di repression judiziarie e de propagande dai media spagnoliscj. Il prin di Otubar, par votâ e - magari cussì no - ancje par cjapâlis dai pulizais, che no à vût pietât par nissun (844 i ferîts «uficiâi» e dams aes struturis scolastichis là che a jerin lis urnis par centenârs di miârs di euros). Tai dîs seguitîfs cun altris manifestazions massivis, un pôc dapardut.
E dut il mont al à viodût la violence esagjerade des fuarcis dal ordin e la resistence passive, pacifiche e ghandiane dai catalans.
Ancje se in cundizions particolârs, i catalans a àn votât. Chest al è un fat. E al è un fat compagn che la strategjie di Rajoy e je stade falimentâr: Madrid nol à rivât a evitâ il referendum e cu la so ande al à fat cressi il numar di chei che a volevin esprimi il dirit a decidi e, tra chescj, di chei che a jerin e che a son a pro de indipendence.
I lavorents dai puarts di Barcelone e Tarragone, i students des universitâts, i comitâts di cuartîr, lis associazions des fameis dai fruts che a van a scuele, i pompîrs, autentics erois popolârs che a àn difindût la int de violence dai «guardiacivils» plui induialâts, e fintremai ai Mossos de Esquadra, i pulizais «regjonâi» che a àn scugnût gloti l’ordin di Madrid ma àn sierât i seçs eletorâi cence pestadicis… Al è dut un popul in moviment, che al à voie di cambiâ alc.
Salacor ancjemò prime de voie di indipendence, chel che lu clamin «el proces» al à mostrât une volontât di partecipazion civiche e tantis formis di protagonisim, di solidarietât e di colaborazion. Al è chel stes spirt che si veve palesât za timp indaûr sei tes manifestazions a pro dal bon acet dai rifugjâts che tes reazions cuintri dai atentâts dal Isis dai 17 di Avost. Al è alc di impuartant e preseôs che in masse di lôr no àn capît (o magari lu àn capît masse ben…): tancj comentatôrs e osservadôrs, i sorestans europeans e ancje il re Felipe VI, che al à fat un discors in chel istès flap e arogant, cun peraulis che a àn butât benzine sul fûc.
Tal moment che o lin in stampe, no savìn cemût che e larà a finîle. Par sigûr nol sarà nuie compagn di prime. Sperìn ben.
✒ Marco Stolfo


text:
O ai gjavât il post cul cartel pe partide di vuê.
Morosini no lu cognossevi, come zuiadôr, ma o leievi simpri il so non, inmò cuant che al zuiave inte primevere e no savevi nancje che al jere lât a livorno.
No vevi nissune voie di lâ al stadio, usgnot, e mi va benissim che a vedin sospendût le partide. No tu zuis plui, cuntune robe cussì.
Di sigure al sarà cualchidun, ator, che al tirarà fûr il discors "ma parcè" "a môr int ogni altri dî, sedi plui zovins sedi mancul fortunâts" e vie indenant.
Vere, vere...
Ancje se in tal so câs no si pues dì che al vedi vude masse fortune, in famee.
Ma i discors a stan pîts in ogni câs.
Ma us disarài, di zuiadôr di balon e tifôs che vuê al leve al stadi, che no ti ven voie di fâ fieste, di lâ a businâ. E alore no viôt nuie di mâl a fermâ, ogni tant, lis robis. Tant si dismenteis, doman matine mi jevi, come simpri, o compri il gjornâl, o cjalarai la formule un. Doi e trê dîs e si torne a tacâ, o sari pront di gnûf par lâ al stadi, businâ...
E je cussì che al funzione e di bon di chel.
A ogni mût vuê us lassi cuntune altre robe.
Une poesie.
Anzit, une cuasi poesie, di chês che ogni tant o buti jù. Poesiis veris, inte vite, 'nd ai scritis trê o cuatri.
E o ven cumò cumò di Basilian, dulà che soi stât a viodi lis premizions di Emozions di ingjustri, o ai cognossût Gianfranco Plume d'Ingjustri e ae fin, ancje se no jeri in vene di int e di cjacaris, no mi è displasût lâ.
La cuasi poesie e jere partide su chê strie di mê mari, e dopo e je deventadi plui universâl, partint dal començâ che la prime e forsit uniche strie che e cognossin, te vite, e je propite nestre mari.
Cussì, almancul, o viôt di inzornâ il blog cun alc altri, che no sedin cartei par l'udin.
STRIE
Lu vevi scuviert di piçul
che tu jeris une strie.
Tu cognossevis, no sai cemût,
la gjeografie des cjasis
e il dulà di ducj i miei parcês.
Tu jeris buine di stramudâ i cjalcjuts
in cjalçuts
e sierâju intun scansel.
Tu vevis incjantesims intrigôs
Par platâ cetancj savôrs
intune sole sedon
e i bêçs
sot dai cussins.
E tu savevis dulà meti mans,
lis ongulis mai netis,
par mugnestrâ cuviertis, pletis,
taculis,
grops tes scarpis e tal cuel.
E tu svolavis, pardabon
suntune scove, di une stanzie a di chê altre.
Ma cumò,
che tu âs vues di veri,
dincj di piere,
voi di cristal…
no mi vanze mai timp,
mari,
par jemplâ lis tôs sachetis
vueidis.


text:
Ai
3 di Mai, alì de fondazion Henry Durant di Gjinevre, la organizazion
armade basche ETA e à fat cognossi la sô ultime declarazion là che
e conferme il dismantelament de sô struture e la sô dissoluzion
definitive. La declarazion che e met fin ai 60 agns de organizazion e
je stade compagnade dal video là che doi dai siei ex militants –
Josu Urrutikoetxea e Marisol Iparraguirre – le lein par basc e par
castilian. La decision e rive sù par jù a un an di distance de
consegne dal so arsenâl e a plui di sîs agns de fin de sô ativitât
armade.
“Al è un moment storic par dute la Europe par vie che al
segne la fin dal ultin grup armât dal continent” a àn comentât i
rapresentants internazionâi impegnâts inte risoluzion dal conflit
che si son dâts adun la dì dopo a vile Arnaga, te localitât basche
francese di Kanbo / Cambo-les-Bains. Pe ocasion, il grup
internazionâl – formât di personalitâts za impegnadis in procès
di riconciliazion tant che il sudafrican Brian Currin, i irlandês
Bertie Ahern e Gerry Adams, il britanic Jonathan Powell e il messican
Cuauthémoc Cárdenas – al à dât fûr une declarazion là che,
dongje di dâi il bon acet ae decision di ETA, al ricuarde i pas
indenant fats intai ultins agns par superâ il conflit massime de
bande de societât e des istituzions baschis ma ancje la inazion
totâl mostrade dal guvier spagnûl. Al zonte po che “a restin
ancjemò di risolvi temis impuartants tant che chel dai presonîrs e
des personis che si cjatin dispatriadis o in clandestinitât” e che
al è inmò cetant di fâ sul plan de riconciliazion “par curâ lis
feridis e par tornâ a fâ sù une comunitât condividude”. Il grup
internazionâl al ricuarde ai stâts cjapâts dentri tal conflit che
par rivâ pardabon ae pâs “al covente un dialic politic tra ducj i
atôrs principâi” e che al è une vore dificil rivâi dome cul
doprâ la preson o altris misuris repressivis.
Font:
Naiz:,
03-05/05/18;
EiTB, 03-05/05/18


text:
FOLKEST AN XXXX – 40e edizion – Folkest 2018, 40 agns di festival
A vegnin di ogni bande dal mont i artiscj che, come ogni Istât di cuarante agns in ca, a jemplaran i tancj palcs di Folkest, chest an in program dai 21 di Jugn ai 9 di Lui: oltri a Udin, Spilimberc e Gurize a son diviersis lis localitâts tocjadis, par un totâl di 26 comuns dal Friûl Vignesie Julie.
Un festival che pe sô stesse nature ’tal è par fuarce di robis il ri’sultât di colaborazions, a ducj i nivei, al dispon dal Alt Patrocini de UNESCO, dal Ministeri dai Afârs cul forest, dal MIBACT, dal Ministeri de Culture de Republiche di Slovenie, de Regjon Friûl Vignesie Julie, de ARLeF (che cun chê Folkest al à un progjet trienâl di colaborazion) e de Fondazione Friuli (che tal percors artistic e organizatîf di Folkest e à crodût e e continue a crodi), che insiemi a sostegnin la iniziative cul Comun di Spilimberc, di Udin e di Cjaudistrie, la CAN di Cjaudistrie. L’AIAS Cjaudistrie, il NuovoImaie e dutis lis aministrazions locâls coinvolzudis di Folkest 2018. Impuartants ancje i media partner, che a viodin in prime linie la sede Rai dal FVJ, TV Koper-Cjaudistrie, il Giornale della Musica, Folk Bulletin e la Fondazione Andrea Parodi, compagne e zimule di Folkest de Sardegne. Cence dismenteâ un cjâr amì di Folkest come Leo Orafo di Spilimberc, che ogni an al regale une preziose zoie artesanâl al vincidôr dal Premi Folkest ae cariere.
A ’sunaran artiscj une vore diferents tra di chest an ’sui palcs di Folkest, che al vûl festezâ il travuart dai siei prins cuarante agns cuntune caravane multico che si môf di vile in vile, di cjistiel in cjistiel, di un borc rustic a di chel altri, visitant puescj de memorie de nestre int e valorizant dute chê musiche che, di là dal jessi tecnichementri folk, world, jazz o cjantautorâl, pure o contaminade, e savedi dâ vôs aes lidrîs culturâls di ogni bande dal mont. Passâ i confins tra lis musichis e i gjenars, fasintnus contâ liendis antighis e storiis comunis, saghis di erois e contis di int semplice che a son di ducj e a fasin part de braùre culturâl dai popui, ma dispès a son lis stessis storiis, ancje se declinadis in lenghis diviersis e nus contin chest nestri Vieri Continent intun corisi daûr di cjants che a vegnin de Magna Grecia ae Scozie, de Bielorussie ae Irlande, de Sicilie ae Svezie.
Un troi di cognossince, un lunc viaç tra lis plui bielis localitâts de nestre regjon, dulà che no mancjaran lis sonoritâts e lis melodiis di ispirazion celtiche, une sezion che no mancje mai al festival, cussì come lis musichis di confin, dal manouche al balcanic, al klezmer, al blues. Cuntune vualmade ’sul folk-metal, cuntun dai grups dal Est Europe plui titolâts dal setôr, i bielorùs Irdorath.
Cence dismenteâsi de principesse dal blues dai Balcans, la bosgnache Amira Medunjanin cul so ghitarist cravuat Ante Gelo, o i marchigjans de La Macina, che a festezaran a Folkest i cincuante agns di cariere, i istrians Vruja e i piemontês de La Mesquia e la furlane Serena Finatti, che a presentaran il gnûf disc produsût di FolkestDischi.
La produzion speciâl dal 2018, in colaborazion cu la Associazion Gottardo Tomat, che e met in cjamp un grup di docents e arlêfs, sot de direzion dal M.° Davide De Lucia, e sarà dedicade a une rileture de musiche di Sting.
Al torne po un dai apontaments di ponte de kermesse, Suonare@Folkest che pe prime volte chest an al puartarà la sô fase finâl a Spilimberc: oltri aes esibizions in conciert dai grups cualificâts, in program lunis ai 9 di Lui la finalissime, cjapade dal dut cu lis telecjamaris dai programs de Sede Rai dal Friûl Vignesie Julie, cu la presince ’sul palc come condutôr il famôs autôr e gjornalist di Rai Radio1 Gianmaurizio Foderaro. Ospit d’onôr de serade la artiste sarde Daniela Pes, vincidore dal Premi Andrea Parodi di Cagliari pal 2017.
Cun chest an al cambiarà dal dut il spazi de Tor Orientâl a Spilimberc, che e vierzarà aes 18 dant spazi a diviersis presentazions editoriâls di cualitât.
Si spiete a Folkest, tra chei altris, Adriana Schepis cu la sô biografie “Patti Smith – Voglio, ora” che e conte la vite de famose autore e cjantante fate di re’surezions continuis, colps di sene, ats di ribelion e svoltadis imprevedibilis. Simpri sabide ai 7 di Lui, Enzo Gentile e Roberto Crema a presentaran “Hendrix’68 – The Italian Experience” che i autôrs a dedichin a chê prime e uniche volte di cuant che Jimi Hendrix e i siei Experience a vignirin in tour in Italie, tal mês di Mai dal 1968: fotos mai publicadis, testemoneancis di spetatôrs fortunâts, articui e rivistis origjinâi, biliets e altris memorabilia a componin un caleidoscopi di ricuarts tal cincuantesim aniversari di chel event memorabil.
Tra i ospits plui spietâts ancje Claudio Trotta cul so “No pasta no show”. Trotta ’tal è in assolût tra i plui famôs e stimâts produtôrs e promoter indipendents di spetacui dal vîf tal mont che de fin dai agns Setante al à organizât plui di cuindis mîl events in Italie e tal mont lavorant cun artiscj come Bruce Springsteen, AC/DC, Kiss, Sting, David Bowie, Metallica, Frank Zappa, Elio e le Storie Tese, Renato Zero, Ligabue, Negramaro e tancj altris…
CJAUDISTRIE
No si à di dismenteâ Folkest a Cjaudistrie, colone fondamentâl di ogni edizion dal festival di vincjecinc agns in ca, che chest an al proponarà trê apontaments: il Progetto Arsenale, produzion speciâl dedicade aes musichis dal Mediteranei venezian; la mitiche formazion bosgnache Mostar Sevdah Reunion e il vieli leon Shel Shapiro.
UDIN
Par ultime, ma dome in tiermins di lunari ’tal è clâr, la capitâl dal Friûl, Udin, che e darà acet te aromai ben cognos’sude e preseade ’suaze dal Cjistiel l’event principâl di Folkest e un dai events clou dal Istât no dome furlane: un dai cuatri concierts talians de tournée che e viodarà il cumiât aes senis di Joan Baez.


text:
Alamans
I Alamàns a jerin une aleance di tribûs gjermanichis. Une des primis testemoneancis de esistence di chest insiemi di popui al è il cognomen Alamannicus assumût dal imperadôr Caracale (che al à regnât dal 211 al 217), che al à celebrât cussì la lôr disfate par sô man. La nature de aleance e lis afiliazions tribâls di prime a restin misteriosis pai storiografs. La lôr aleance e jere in dut câs di gjenar agressîf, indreçade cun tancj atacs aes provinciis de Gjermanie Superiôr. Si riten che a vedin assumût tant che model dal lôr agjî i Francs, la prime aleance di tribûs gjermanichis, che e veve fermât la penetrazion romane sul bas Ren prime di invadi la provincie de Gjermanie Inferiôr. Vinçûts di Caracale sul Main, a àn rivât a tacâ insiemi cui Gôts la Italie dal Nord intal 268, cuant che a son stâts batûts sul lât Benacus (vuê il lât di Garde). A son stâts batûts di gnûf di Probi (277) e in maniere seguitive dal imperadôr Julian inte bataie di Strasburc (357).
Intal III e IV secul e je stade ancjemò une distinzion tra i Alemans e Svabis, cuant che chescj popui a son batûts di Clodoveu I, une prime volte intal 476/477, e une seconde volte intal 506 cul copament dal rex Alamannorum. Di chest moment a àn pierdût cierts teritoris cu lis lôr popolazions, che a son lâts a formâ il nucli de Svabie. Cundut che no costituivin plui, di chest moment, une entitât politiche, la lôr impuartance etnografiche dentri des politichis dai Francs e dai Ostrogôts e je restade impuartante.
Dopo il copament dal lôr re a àn tentât une aleance cui Ostrogôts. Si àn insediât sot la protezion dai Gôts part intal Nord Italie e part inte regjon tra il Lât di Costance e il trat alpin dal Ren. Intal 537 il re Vitigje al à cedût ai Francs la Alemanie gotiche e di chest moment cheste e à fat part in maniere stabile dal ream dai Francs, cjapant po dopo buine part dal altiplan svuizar e variis regjons dal arc alpin.
Dal secul VI e je la lôr conversion al cristianisim, par opare prin di dut di sant Colomban.
La regjon de Alemanie al cjapave dentri un numar di distrets diferents, che a rifletevin la lôr divierse composizion etniche: la diocesi di Strasburc, il teritori di Augsburg, la diocesi di Mainz e Basilee. Vuê i dissendents dai Alemans a son dividûts in cuatri stâts diferents: France (Alsazie), Gjermanie (Svabie e part de Baviere), Svuizare e Austrie, regjons caraterizadis di dialets, derivâts dal todesc aleman che si distinguin dal todesc fevelât inaltrò.


text:
Publicât il bant pe creazion dal logo dal Concors leterari Glemone îr, vuei e doman
Il Comun di Glemone al bandìs il concors pe creazion dal logo che al identifichi il concors leterari e didatic anuâl Glemone îr, vuei e doman (dedicât ae memorie di Pre Pieri Londar e che al previôt trê sezions: la prime dedicade a un lavôr di narative pai fruts in lenghe furlane; la seconde par un lavôr di didatiche dal insegnament in lenghe furlane tes scuelis de infanzie, primariis o secondariis di prin grât; la tierce, risiervade ai fruts des scuelis primariis o secondariis di prin grât, par un test in lenghe furlane).
Il logo al à di rapresentâ in maniere origjinâl e inedite lis carateristichis dal concors e jessi facilmentri distinguibil cence copiâ o violâ i dirits di autôr di altris. La partecipazion e je gratuite, vierte a ducj e si pues partecipâ in forme individuâl o in grup ma inviant dome un progjet. Si lu cjate ae direzion istituzionâl www.comune.gemona-del-friuli.ud.it. I lavôrs a varan di rivâ a cheste direzion: Concors Logo Glemone îr, vuei e doman (consegnâts a man, par pueste cuntune racomandade cu la ricevude indaûr, pueste eletroniche o PEC a comune.gemona-del-friuli@halleypec.it) dentri di misdì di vinars ai 29 di Jugn dal 2018. La proclamazion dai vincidôrs e dai segnalâts si le fasarà inte sale dal Consei comunâl (Palaç Boton) dal Municipi di Glemone, ai 8 di Dicembar dal 2018, aes sîs sore sere.
Par altris informazions, i interessâts a puedin indreçâsi al Sportel sorecomunâl pe lenghe furlane dal Glemonàs - sede uniche dal Municipi di Glemone. Oraris pal public: lunis e vinars, 9.00 -12.00; tel. 0432.973.234/239; sportello.friulano@com-gemona-del-friuli.regione.fvg.it
✒ Redazion


text:
L'Organizazion des Nazions Unidis (ONU) al è un organisim sorenazionâl inmaneât tal
L'organizazion e je vierte a ognidun che al vueli rispietâ i principis dal ONU, in prin la volontât di pâs; la sede principâl dal organisim e je a New York, tai
Il non al fo doprât pe prime volte te
Lis lenghis uficiâls a son sîs:
Tal 1945 i rapresentants di 50 nazions si son cjatâts a San Francisco, tai
I principai orghins des Nazions Unidis a son: la Assemblee Gjenerâl, il Consei di Sigurece, il Consei Economic e Sociâl, il Consei dai Trusteeship, la Cort Internazionâl de Justizie, il Segretariât. Segretari Gjenerâl al è Ban Ki-Moon.
La famee des Nazions Unidis e je formade di programs specializâts come l'UNICEF (specializât tai jutori a la infanzie, e l'UNDP, il program pal svilup).
La sede (headquarters) e je a New York, tai


text:
13 luglio 2009
Fieste dai Scampanotadôrs
L'apontament al è a buinore pe visite vuidade a la Polse di Cougnes e po dopo lis iniziativis a continuin cu la messe e la fieste par dute la zornade.
Un grazie a Michele di Maian che mi à fat cognossi cheste biele realtât furlane (fracait chi par lâ tal lôr sît internet)!
3 commenti:
- Galliano ha detto...
-
Mandi Christian,
O ai sintût che tu mi regalavis alc imaterial al sintì scampanotà lis cjampanis di Zui.
O soi tornât a sei frut tal mio paîs Tresesin, cuant che la sabide sot sere si sintive i scampanotaments locâi e dai paîs vicins. Mil graziis,
Galliano
- 13/7/09 16:12
- Christian Romanini ha detto...
-
Mandi Galliano
o soi content ma o vin di dî grazie ai Scampanotadôrs! =)
- 13/7/09 22:17
-
- Questo commento è stato eliminato da un amministratore del blog.
- 14/7/09 12:23


text:
A Capriva, tai agns dal Setante, al jere un coleç par frutis disditadis: vuarfinis o cun gjenitôrs che no podevin o che no volevin stâur daûr; cun maris ch’a fasevin il mistîr e che cualchi viaç lis inviavin adore tal stes lavôr; o ch’a jerin a stâ tai cjasons su lis isulis de lagune di Grau e che no rivavin [...]
Tag: Gianluca Franco
La nuvice che vuê ducj i fasin fieste, cincuante agns indaûr e jere dabon un sclopon. Di biele vignude, cjavei luncs e neris, voi grancj e verts. Ducj i fasevin lis bielis; ducj le varessin cjolte daurman. E jê si preseave, zuiant un pôc cun ducj. Ma po e tacà a fâ pardabon, danttes curtis a chei che no i [...]
Par dî la veretât, il soreli nol rive dibot mai fin sul cjamput spelât dal oratori; si ferme pitost a indorâ a mieç i mûrs di cjalcine sporcje che lu cercenin. Ma al è li che ducj i fantats si dan dongje, cu la scuse dal balon e di une partide. Che no pues mai tacâ prin che a rivin [...]


text:
In chei agns cincuante, un frut di siet o vot nol veve zugatui in cuantitât, chei che vuê, fruts simpri plui magonâts che divertîts, e ingrumin in scjatulons par fâ puest a di gnûfs, chei, ancjemò plui inutii. Ai fruts di vuê ur mancje chê serenitât gaiarine e soredut une libertât che e je deventade, ma lôr no lu san, [...]
Tag: Maurizio Di Fant
Ce lavôrs a cjatâ un che ti da une man cuant che al covente. No si trate di un operari, ma propite di un volenterôs, di chei che se al covente al covente. Ancje Bepo, chê dì, al veve bisugne di une man, che il cjâr si jere scuasit strucjât, e sarès bastade, sù par chê strade sgrumbulade come le [...]
A je ben vere che une volte, prime dal l’avent de television, lis previsions dal timp no esistevin propite, almancul te maniere che vuê lis cognossin! Ma no je propite vere dal dut nancje cheste afermazion, e jere e a je ancje mòo vuê inte culture popolâr une sorte di prevision dal timp, che eal funzione ben e no mâl: [...]
Al jere nassût tun paîs de basse, Zuan, e par vie dal lavôr al jere simpri ator pal mont; ma cuant che al tornave a cjase, ogni tant, nissun lu clamave cun chel non. Par dûc al jere dome “Il sofêr”. Di piçul il pari al veve lavorât in Russie, sul Baikal, e prin di lui siò nono. La oportunitât [...]
Chê Istât dal vincjenûf e jere stade une vore cjalde e il scjafoiadiç al durave di scuasit doi mês. Ancje il plevan, dopo tantis orazions, viodint simpri mancul feminis in glesie a preâ pe ploie, al veve pierdût le pazience. Dome tal borc di sore la fontane e spissulave ancjemò. In chel di sot e veve fermât di un pieç [...]
Tal borc di sot, just ducj i vinars cu la sô camionete al capità dongje il Pessâr e chês feminis a davin fûr di ogni curtîl. La compre e veve a cefâ scuasi simpri cuntun grop di sardis che, impanadis tal ûf e la farine di flôr, a finivin fritis e po su pe taule, magari dongje une raine di [...]
Di zovin al jere un combatent fuart e svelt, come pôcs. Ogni vuerîr da sô tribù lu varès seguît in cjâf al mont, lui par come che al jere fat, al veve propit la stofe dal capo. Il so non, di zovin al jere “Acuile che art” e nissun al varès provât a dai cuintri. Fuart, determinât, atent aes necessitâts [...]


text:
Servizis pes comunitâts locâls
Lis istituzions a son clamadis a jessi dongje dai citadins e a dâur lis informazions che a coventin judâju a partecipâ ae vite publiche e a doprâ pal miôr i servizis sociâi, culturâi e aministratîfs. Cun chescj intindiments a son clamadis a meti adun azions di comunicazion e di informazion di pueste che, intune tiere là che a esistin ancje altris lenghis, no puedin jessi fatis dome par talian.
Par chestis resons e par meti in vore la leç statâl di tutele des minorancis linguistichis storichis (la 482 dal 1999) diviers ents locâi, di bessôi o in plui di un, a àn dât a Onde Furlane la incarghe di realizâ progjets di comunicazion istituzionâl radiofonics o multimediâi. Al è il câs di InStantPIC, il spazi radiofonic dal Progjet Integrât Culture dal Friûl di Mieç cun aprofondiments ’su societât, culture, teritori e ambient metûts svilupâts adun cui sportei di lenghe furlane dai Comuns interessâts fintremai. Un altri esempli ’tal è chel di Udin par furlan, iniziative fate pal Comun di Udin che e met adun une rubriche radiofoniche setemanâl, spazis informatîfs cuotidians, diretis e events dal vîf e un sît internet di pueste.
Tai ultins agns, la cooperative Informazione Friulana e à davuelt ancje altris servizis di interès public a pro des comunitâts furlanis. Al è il câs dai sportei pe lenghe furlane, previodûts de leç statâl 482 dal 1999. Servizis di cheste fate, par esempli, a son stâts svilupâts in diviers Comuns de Basse furlane tant che Cjarlins, Muçane, Sant Zorç di Noiâr e Tor di Zuin.


text:
Wolfgang Amadeus Mozart
Wolfgang Amadeus Mozart, (Salisburc, ai 27 di Zenâr 1756 - Viene, ai 5 di Dicembar 1791), al è stât un compositôr che al à creât oparis musicâls di straordenari e universâl valôr artistic. Al è considerât un dai gjeniis de musiche. Musicist di gran e râr talent di piçul in su, al murì zovin a nome trente cinc agns, lassant pagjinis che no si puedin dismenteâ di musiche sinfoniche, di cjamare, musiche sacre e operistiche. Il so non Wolfangus al jere in onôr dal so nono materni; Amadeus, in ricuart dal fradi Carl Amadeus, muart trê agns prin. Il frut al fo clamât cun afiet "Wolferl".
Tabele dai contignûts
Biografie[cambie | modifiche il codiç]
La infanzie a Salisburc[cambie | modifiche il codiç]
In famee cul piçul Wolfgang a jerin il pari Leopold, om dal caratar suturni, plen di ideâi dal Iluminisim, straneôs e spreçant, compositôr, violinist di cort e insegnant di musiche (so une Violinschule dal 1756) al servizi dal arcivescul Anton Firmian; la mari Anna Maria Pertl, femine semplice, dal caratar viert e pronte al scherç; la sûr Maria Anna Mozart, clamade Nannerl, nassude cinc agns prin di lui, tal 1751, e a sô volte un grum dotade pe musiche. I Mozart, si erin maridâts ai 21 di Novembar dal 1747, vevin za vût altris cinc fiis, ducj muarts in fassis. Al è dât par sigûr che al tacà cu la musiche adore di piçul, cuant che il pari al scomençà a insegnà a sô sûr il clavicembal e il piçul Wolfgang, di trê agns, incuriosît al passave oris a zuiâ cu la tastiere. Leopold al metè adun i esercizis che al de di studiâ a sô fie intun librut titulât Pour le clavecin, ce Livre appartient à Mademoiselle Marie-Anne Mozartin (1759). Da une note dal pari Leopold si ven a savê che Wolfgang al jere za bon di sunâ cheste racuelte di esercizis. Il fat al è confermât ancje di une letare scrite di sô sûr: «Cuant Wolfgang al à vût cuatri agns, nestri pari al à tacât a insegnai cierts minuets. A Wolfgang i coventave nome mieze ore par sunâju a la perfezion. Al faseve pas indenant cussì straordenaris che za a cinc agns al componeve curts tocs par sunâju al pari cussì che lui al podès scriviju». Altris personis che cognosserin il piçul Wolfgang a restarin maraveadis da lis sôs capacitâts. Cuant che al scomençà a componi il piçul Wolfgang al sunave i soi tocs al clavicembal o li cjantuçave, in maniere che il pari, plui espert, al podès scriviju. Al scomençà a scrivi di bessôl de etât di vot agns. Tra il 1763 e il 1766, la famee Mozart si movè par l'Europe. Tra lis fermadis: Munic di Baviere, Francfuart, Bruxelles, Paris, Londre, dulà che, al so prin conciert public, Wolgang Amadeus al sunà cun esecutôrs famôs tant che il talian Giovanni Battista Cirri.
Mozart in Italie[cambie | modifiche il codiç]
A Bologne (in dôs voltis, da Març a Otubar dal 1770) al fo ospit li dal cont Gian Luca Pallavicini, al cjatà musiciscj e studiôs (dal celebri cjastrât Farinelli ai compositôrs Vincenzo Manfredini e Josef Myslivek, fin al storic de musiche inglês Charles Burney e pari Giovanni Battista Martini). A Parme al assistè a un conciert dal sopran Lucrezia Agujari, clamade la Bastardella. Amadeus al cjapà lezions di cuintripont da pari Martini e si presente al esam par la Academie Filarmoniche di Bologne. Il dificil esam dal zovin Mozart nol fo tant brilant, e il stes Martini al à scugnût judâlu e sburtâlu par promovilu. Il Pape i de la onorificence dal spiron di aur. Al visite ancje Napoli, Mantue, Trent. Mozart al voleve restâ a Milan come compositôr di cort, ma Marie Terese d'Austrie no jere propite contentone e cussì e scriveve: «No capis parcè che o vês bisugne di un compositôr o di int inutil ... A avilìs il servizi cuant si trate di int che e viaze ator pal mont come peçotârs; Mozart cun di plui al à une grande famee» (Marie Terese d'Austrie).
Inamorât de cantante Aloysia von Weber al sposà la sûr Costanza.
La malatie e la sô muart[cambie | modifiche il codiç]
La malatie e la muart di Mozart a son stadis e a son ancjemò un argoment di studi pai musicolics e pai storics un grum dificil, par vie di liendis romantichis e riplen di teoriis strambis. I studiôs no van dacuardi ni sul moment dal impenzisi de malatie ni sul scomençâ dal cors pal piês de salût di Mozart, cun di plui al è inciert il moment là che Mozart al à capît di sei dongje a murî e no si sa se il savêlu al à sburtât in part lis sôs ultimis oparis. La interpretazion romantiche e cjacare di un decadiment graduât cuntune spiete di vite che à pleât al scûr lis sô ultimis composizions intune misure compagne al so patiment. Al opuest cualchi savint de sô ete al sotlinie che Mozart tal ultin an al fos di bon umôr e che la muart e rivà no spietade ancje pai amîs e pe stesse famee. La tombe di Mozart e reste discognossude; la so musiche e je il so monument.
Seont la liende, Mozart al murì dismenteât di ducj. In veretât al à vût a cort fin tal ultin un lavôr ben paiât e a vê comessis des plui bandis de Europe, soredut di Praghe E son restadis sôs letaris. Dulà che al domande un jutori economic che testemonein il fat che al fos di manie plui che largje puartât a spindi dut ce che al cjapave. Nol fo sepulît intune fuesse comun, cemût che al è stât scrit, ma in une normâl tombe comunâl conformi a la regule dal 1783. Ancje se al cimitieri di St. Marx la tombe origjinarie e je lade pierdude, li che e veve di jessi stade, e intal Zentralfriedhof, a son stadis metudis in memorie lis lapidis. No je clare nancje la cause de muart. Il so certificât al puarte “hitziges Frieselfieber” (“fuarte fiere miliâr”,che in chê volte si pensave che e des infet), une definizion che te medisine dal dì di vuê no je vonde clare par la cause de muart. Cualchidun al à pensât a un invelenament da mercuri, a la fiere reumatiche, o ancje a peste. In chê volte si doprave il salàs, come che al è documentât, che po vê sburtât a la muart un om za debul. Al è probabil che al sedi muart di nefrite.
Mozart al murì inte gnot dal 5 di dicembar dal 1791, pôc prime de une, tant che al steve daûr al so ultin lavôr: il Requiem ordenât dal cont Fritz Von Walsegg, che al voleve fâlu passâ par so al funerâl de sô femine. Al zovin compositôr Franz Xaver Süssmayr, arlêf e amì di Mozart, i derin il compit di puartâ insom il Requiem. Intal 1809 Constanze Weber Mozart, la vedue, si je tornade a maridâ cul diplomatic danês Georg Nikolaus von Nissen (1761–1826), gran amiratôr di Mozart che al publiche plui di cualchi toc slavraçât dalis letaris dal compositôr e al scrivè la sô biografie.
Mozart e Salieri[cambie | modifiche il codiç]
Si cjacare di ripics e fuarte rivalitât jenfri Mozart e Antoni Salieri che in veretât no jere propite. Il poete e scritôr rus Aleksandr Sergeevic Puskin crodint a chestis vôs, e a la interpretazion romantiche, intal 1830 al scrivè “Mozart e Salieri” une drame in viars, là che Salieri roseât de gjelosie al comissione al odeât rivâl un Requiem, cu la intenzion di robâilu, dopo vêlu invelenât, e fasintlu passâ par so. De opare di Puškin a àn dit: "Se Salieri nol à copât Mozart, dal sigûr Puškin al à copât Salieri". Ai 25 di novembar dal 1898, al Teatri Solodovnikov di Mosca, e va in sene la prime de opere Mozart e Salieri dal compositôr rus Rimskij-Korsakov fondade su la tragjedie di Puškin. Intal 1978 un adatament al va in sene cun grant sucès a Londre: al è Amadeus, dal dramaturc Peter Shaffer: une rileture dal lavôr di Puškin salacor ancjemò plui fuart. Reste la invidie di Salieri e il Requiem domandât a Mozart di un om vistît di neri (Salieri mascarât), il dut contât di Salieri stes. Intal 1984 dal drame di Shaffer al ven fat un cine da Miloš Forman clamât Amadeus, (tornât a editâ intal 2002). Il Salieri dal cine (un brâf F. Murray Abraham) al è mancul piês di chel teatrâl di Shaffer.
Mozart e Haydn[cambie | modifiche il codiç]
Grande e fo la amicizie e la stime tra Mozart e Haydn ancje se chest al fo di vincjecuatri agns plui vecjo. Nol è pussibil savê cuant che Mozart al jentrâ in rapuarts cun Haydn ma di sigûr o savìn che intal 1785 i doi musiciscj a jerin amigons, si devin dal tu, e a àn vût plui di cualchi incuintri in cjase dai fradis Storace, sunant ancje insieme musiche di cjamare. Mozart al jere prin ami dal fradi Michael Haydn e si sa che Haydn, de residence dai Esterházy dulà che al lavorave, al leve no di râr a Viene dulà che Mozart al jere a stâ dal 1781. Haydn al à subite capît la grandece di Mozart e alc al à imparât di lui. Mozart al à ricognossût la impuartance di Haydn, plui di ducj chei altris musiciscj, dedicant a lui ben sîs cuartets (K 387, K 421, K 428, K 458, K 464 e K 465), scrits tra il 1782 e il 1785. I cuartets vignirin scrits "inte gnove e speciâl maniere" bandonant i principiis de composizion dal sietcent, fondade di une melodie cun compagnament par meti in mostre dutis lis cuatri vôs che cussì si cjatin a fevelâ tra di lôr in maniere compagne. La stime di Haydn par Mozart e reste intes peraulis al pari di Wolfgang Leopold: "Ûs dîs prin di dut denant di Diu, di galantom, che vuestri fi al è il plui grant compositôr che jo o vedi cognossût, di non e di persone. Al à gust e il plui grant sens de art dal componi".
Il catalic[cambie | modifiche il codiç]
Lis oparis di Mozart a son metudis adun intal famôs catalic de metât dal votcent di Ludwig von Köchel. Dutis lis oparis a àn un numar progressîf cun prin la sigle KV che e sta par Köchelverzeichnis, ven a stâi Catalic Köchel. Il catalic al met adun 626 oparis. Il numar un, il KV 1 al è un minuet scrit cuant che al veve sîs agns. Il KV626 al è il famôs Requiem in Re minôr. Tal so catalic e je tratade dute interie la leterature musicâl in ducj i gjenars. Il teatri musicâl al è la sô vocazion parcè che al è dulà che al po meti insieme ducj i gjenars. Lis sô oparis plui famosis a son il "Don Giovanni" e il "Flauto magico".


text:
Tiere Furlane a Lignan
Dopo cualchi mês e torne la riviste di culture dal teritori Tiere Furlane.
L'ultin numar che o podês dicjamâ fracant chest link, al sarà presentât a Lignan li di Terrazza Mare vinars ai 9 di Avost aes 8 e mieze di sere.
A presentaran la riviste il sindic di Lignan Luca Fanotto, Stefano Montello te sô gnove vieste di diretôr de Fatorie Sociâl Volpares e il simpri presint Enos Costantini.
La particolaritât de serade, oltri che une ambientazion plui di vacance, e sarà la presince di Stefano Montello, che i plui forsit a cognossin tant che vôs e fondadôr dal grup Mitili FLK. In cheste ocasion nus presentarà un progjet di nature sociâl agricule che lu viôt a cjâf di un grup di personis che a stan tornant a cjatâ une gnove dimension di vite grazie al lavôr te campagne de Basse Furlane, li de Fatorie Volpares.